ET Euroopa Liidu Teataja L 112/38

KOMISJONI OTSUS,

28. oktoober 2009,

riigiabi C 14/08 (ex NN 1/08) kohta, mida Ühendkuningriik annab ettevõtjale Northern Rock

(teatavaks tehtud numbri K(2009) 8102 all)

(Ainult ingliskeelne tekst on autentne)

(EMPs kohaldatav tekst)

(2010/262/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut, eriti selle artikli 88 lõike 2 esimest lõiku,

võttes arvesse Euroopa Majanduspiirkonna lepingut, eriti selle artikli 62 lõike 1 punkti a,

olles kutsunud huvitatud isikuid üles esitama märkusi vastavalt eespool osutatud sätetele, (1) (2) ja võttes neid märkusi arvesse

ning arvestades järgmist:

1. MENETLUS

(1) 5. detsembri 2007. aasta otsuses (3) leidis komisjon, et likviidsusvahend, mida Inglise Pank (Bank of England, edaspidi „BoE”) rakendas 14. septembril 2007 ettevõtja Northern Rock (edaspidi „NR”) heaks, ei kujuta endast riigiabi. Lisaks sellele otsustas komisjon, et Ühendkuningriigi ametiasutuste poolt 17–20. septembril ja 9. oktoobril 2007 antud tagatised eraklientide hoiustele kujutasid endast riigiabi, mis oli kokkusobiv ühisturuga päästmisabina kuueks kuuks kuni 17. märtsini 2008 kooskõlas ühenduse suunistega raskustes olevate äriühingute päästmiseks ja ümberkorraldamiseks antava riigiabi kohta (4) (edaspidi „päästmis- ja ümberkorraldamissuunised”). Oma otsuses nõudis komisjon ka ümberkorraldamiskava esitamist või abi tagasimaksmist kuue kuu jooksul.

(2) 21. detsembri 2007. aasta kirjas teatasid Ühendkuningriigi ametiasutused komisjonile kõnealuste tagatismeetmete pikendamisest. Ühendkuningriigi ja komisjoni esindajad kohtusid 8. jaanuaril, 24. jaanuaril, 6. veebruaril, 13. veebruaril ja 10. märtsil 2008.

(3) 17. veebruaril 2008 teatasid Ühendkuningriigi ametiasutused NR riigistamisest. 17. märtsi 2008. aasta kirjas saatis Ühendkuningriik komisjonile NRi ümberkorraldamiskava ning teatas riigiabimeetmetest, mis kaasnevad kavaga ja võimaldavad seda rakendada. 31. märtsi 2008. aasta kirjas saatis Ühendkuningriik üksikasjalikuma ja pisut muudetud ümberkorraldamiskava.

(4) 2. aprilli 2008. aasta kirjas teatas komisjon Ühendkuningriigile, et ta on seoses abimeetmetega otsustanud algatada EÜ asutamislepingu artikli 88 lõikes 2 ettenähtud menetluse (edaspidi „algatamisotsus”).

(5) Algatamisotsus avaldati Euroopa Liidu Teatajas (5). Komisjon kutsus asjast huvitatud isikuid üles esitama abi kohta oma märkused.

(6) 2. mai 2008. aasta kirjaga vastas Ühendkuningriik algatamisotsusele. Lisaks sellele sai komisjon märkusi huvitatud isikutelt. Komisjon edastas kõnealused märkused 15. juuli 2008. aasta kirjaga Ühendkuningriigile, kes sai kirja kätte 31. juulil 2008 ja kellele anti võimalus kirjale vastata. Ühendkuningriik esitas oma märkused 29. augusti 2008. aasta kirjas.

(7) 25. aprilli 2008. aasta kirjas saatis komisjon küsimustiku seoses 31. märtsil 2008 esitatud ümberkorraldamiskavaga. Ühendkuningriik esitas oma vastused 6. juuni 2008. aasta kirjas. 30. juunil 2008 toimus komisjoni ja Ühendkuningriigi ametiasutuste kohtumine. Kohtumise järel esitasid Ühendkuningriigi ametiasutused täiendava teabe 8. juuli ja 13. augusti 2008. aasta kirjades.

(8) 5. augustil 2008 teatas Ühendkuningriigi valitsus avalikult, et ta kavatseb vormistada NRile antud kuni 3 miljardi Inglise naela suuruse laenu ümber omakapitaliks. Ühendkuningriigi ametiasutused olid komisjoni oma kavast eelnevalt teavitanud.

(9) 11. novembril 2008, 15. jaanuaril ja 4. veebruaril 2009 teatasid Ühendkuningriigi ametiasutused komisjonile, et neil on kavas korraldada NR ümber viisil, mis finantskriisi mõju tõttu erineb oluliselt sellest, millest nad teatasid 2008. aasta märtsis. Ühendkuningriigi ametiasutused kirjeldasid lühidalt ka oma kava.

(10) 20. veebruaril 2009 esitasid Ühendkuningriigi ametiasutused täiendava teabe oma kava kohta jagada NR kaheks. Üksikasjalikum kava esitati 31. märtsi ja 2. aprilli 2009. aasta kirjades.

(11) 7. mai 2009. aasta kirjas teatas komisjon Ühendkuningriigile, et ta oli otsustanud laiendada EÜ asutamislepingu artikli 88 lõikes 2 sätestatud menetlust, et see hõlmaks ka märtsis esitatud ümberkorraldamiskava (edaspidi „laiendamisotsus”).

(12) Laiendamisotsuses, mis avaldati Euroopa Liidu Teatajas, (6) kutsuti huvitatud isikuid üles esitama märkusi kõnealuse abi kohta.

(13) Ühendkuningriik vastas laiendamisotsusele 22. juuni 2009. aasta kirjaga. Komisjon sai kolmandatelt isikutelt täiendavaid märkusi. Komisjon edastas kõnealused märkused 14. augusti 2008. aasta kirjaga Ühendkuningriigile, kellele anti võimalus kirjale vastata. Ühendkuningriik esitas oma märkused 17. augusti 2009. aasta kirjas.

(14) 10. juunil esitas Ühendkuningriik NRi ajakohastatud ümberkorraldamiskava, mida arutati komisjoniga 26. juunil ja 21. augustil 2009 toimunud kohtumistel. Lisaks sellele esitas Ühendkuningriik 22. juunil, 26. juunil, 15. juulil, 17. augustil, 18. augustil, 4. septembril, 17. septembril, 18. septembril, 21. septembril, 22. septembril ja 30. septembril 2009 ka täiendava teabe.

2. ABI KIRJELDUS

2.1. ABISAAJA JA TEMA RASKUSED

(15) Enne raskuste tekkimist 2007. aasta teises pooles oli NR Ühendkuningriigi suuruselt viies hüpoteegipank, kelle bilansimaht 30. juunil 2007 oli 113,5 miljardit Inglise naela ja 2007. aasta lõpus 109,3 miljardit Inglise naela. 2006. aastal oli panga bilansi kogumaht 101 miljardit Inglise naela, millest intressitulu moodustas peaaegu 5 miljardit Inglise naela. 2006. aastal registreeriti NRi kasumiks 443 miljardit Inglise naela. 2006. aastal töötas pangas 6 000 inimest, pangal oli 77 filiaali kogu Ühendkuningriigis ning esindused Iirimaal, Taanis ja Guernseyl.

(16) Ettevõtja NR põhitegevus oli ja on eluaseme hüpoteeklaenude andmine. See moodustab üle 90 % kõikidest klientide tagasimaksmata laenudest. 2007. aasta esimeses pooles oli panga turuosa Ühendkuningriigi hüpoteeklaenude koguturust 9,7 % ja hüpoteeklaenude puhasturust 18,9 % (7). NR rahastas suurt osa oma pikaajalistest hüpoteeklaenudest, emiteerides eluaseme hüpoteeklaenudega tagatud väärtpabereid ja tagatud võlakirju, samal ajal kui eraklientide hoiustest realiseerus üha vähem vahendeid. 30. juulil 2007 moodustasid eraklientide hoiused vaid 24 miljardit Inglise naela 113 miljardi Inglise naela suurusest kogubilansist. 2001. aasta märtsis lõi NR väärtpaberistamisettevõtja Granite, mida ta sellest ajast alates on ulatuslikult kasutanud. Rohkem teavet NRi kohta võib leida 2. aprilli 2008. aasta algatamisotsuse jaotises 2.1.

(17) NRi sõltuvus hulgitasandi rahastamisest põhjustas probleeme 2007. aasta teises pooles, kui hüpoteekide väärtpaberiteks muutmise turg kukkus kokku, nagu seda on põhjalikumalt kirjeldatud algatamisotsuse jaotises 2.2. NRi rahastamisega seotud probleemid viisid selleni, et Ühendkuningriigi ametiasutused andsid laene ja tagatisi, mida komisjon 5. detsembri 2007. aasta otsusega kiitis heaks päästmisabina kuni 17. märtsini 2008. Algatamisotsuse jaotises 2.3.1 on kirjeldatud asjaolusid, mis viisid riigipoolsete täiendavate tagatiste andmiseni 18. detsembril 2007, mille komisjoni kiitis heaks kui ühisturuga kokkusobiv päästmisabi (algatamisotsuse jaotis 4.5.2).

(18) 2008. aasta alguses üritasid NR ja Ühendkuningriigi ametiasutused leida lahendust erasektorist. Selle tulemusena esitasid ettevõtja Virgin ja NR juhtkond valitsusele NRi kohta ärikavad, mis on esitatud algatamisotsuse jaotistes 2.3.2 ja 2.3.3. Erasektorist lahenduse leidmine ebaõnnestus, mille järel NR 22. veebruaril 2008 riigistati eelmistel päevadel vastuvõetud õigusaktide alusel (algatamisotsuse jaotis 2.3.4) (8).

(19) Maailma finantskriisi süvenemine pärast ettevõtja Lehman Brothers kokkuvarisemist ning sellele järgnenud majanduskriis ja elamuturu kriis tõid kaasa NRi tagasimaksmata laenudega seotud kohustuste suurenemise. Seetõttu oli NR sunnitud 2008. aastal ja 2009. aasta esimesel poolel tegema suuri kulutusi, mis olid märkimisväärselt suuremad kui muudel pankadel, et katta laenude väärtuse langemisest tulenev kahju. Seda seetõttu, et NR oli teinud mitmeid riskantseid laene, eelkõige kõrge laenusumma ja kinnisvara väärtuse suhtega laene, millest märkimisväärse osa moodustasid laenud Together (tagatiseta laenud ja hüpoteeklaenud, mille laenusumma ja kinnisvara väärtuse suhe oli […] (9) 125 %).

(20) Laenude väärtuse langemisest tuleneva kahju katmisega seotud kulutused, mida NR pidi kandma, mõjutasid negatiivselt NRi kapitali suhtarvu nii, et 2008. aasta juulis tegi Ühendkuningriigi finantsinspektsioon NRile erandi, millega võimaldati pangal ilma piiranguteta oma kapitali kaasata kõik teise taseme omavahendid, et täita seadusega ettenähtud omakapitali miinimumnõuded. Kõnealune erand tehti pärast seda, kui Ühendkuningriigi riigikassa (edaspidi „HMT”) andis finantsinspektsioonile lubaduse, et NR järgib oma tegevuses seadusega sätestatud omakapitali miinimumnõuetest rangemaid nõudeid.

(21) Oma aruandes 2009. aasta esimese kvartali kohta teatas NR, et eeldatavasti teenib pank 2009. aastal märkimisväärse kahjumi. Selle tulemusel vähendati panga kapitalibaasi allapoole seadusega ettenähtud miinimumnõudeid. 1. juulil 2009 teatas NR, et finantsinspektsioon oli kinnitanud, et arvestades HMTi antud lubadust tagada nõuetekohane kapitali tase, ei kavatse finantsinspektsioon piirata NRi tegevust.

(22) Tabelis 1 on esitatud teave NRi finantstulemuste kohta alates 2006. aastast kuni 2009. aasta esimese poole lõpuni. Tabel 1 Ettevõtja Northern Rock finantstulemused 2006–2008 (10) ja 2009. aasta esimene pool (11) (miljardites Inglise naeltes) 2006 2007 2008 2009. aasta esimene pool Bilansi kogumaht 101,0 109,3 104,3 88,7 Eraklientide hoiused 22,6 10,5 19,6 18,4 Uued kogulaenud 32,9 32,3 3,0 1,3 Uued puhaslaenud 16,6 12,2 (25,4) (5,0) Intressitulu 4,9 6,9 5,7 1,1 Puhaskasum (kahjum) 0,443 (0,199) (1,3) (0,269)

2.2. ÜMBERKORRALDAMISKAVAD

(23) Pärast NRi riigistamist 2008. aasta veebruaris esitasid Ühendkuningriigi ametiasutused ümberkorraldamiskava (edaspidi „algne ümberkorraldamiskava”), mille sisu on kirjeldatud üksikasjalikumalt algatamisotsuse jaotises 2.3.5 ja ka laiendamisotsuse jaotises 2.2. Lühidalt on algses ümberkorraldamiskavas ettenähtud järgmised meetmed: i) NRi bilansimahu vähendamine 109,3 miljardilt Inglise naelalt 2007. aastal 48–53 miljardi Inglise naelani 2011. aasta lõpuks aktiivse hüpoteekide lunastamise kava ja uute laenude andmise piiramise kaudu; ii) rahastamise ümberkorraldamine, suurendades eraklientide hoiuste mahtu 15–20 protsendilt 2008. aastal 48–52 protsendile 2012. aastaks; iii) NRi tegevuse lõpetamine Taanis; iv) kiire valitsuse laenude tagasimaksmine ja valitsuse tagatiste vabastamine 2011. aasta lõpuks ning v) tegevust reguleerivad kohustused, sealhulgas uute hüpoteeklaenude andmise piiramine, konkurentsiraamistik (12) ja ümberkorraldamise ajaks era- ja äriklientidele tagatiseta laenude andmisest loobumine.

(24) Ootamata ära komisjoni heakskiitu ümberkorraldamiskavale rakendas Ühendkuningriik kohe aktiivset hüpoteekide lunastamise kava piiras uute laenude andmist, lõpetas NRi tegevuse Taanis ja rakendas tegevust reguleerivaid kohustusi.

(25) Finantsturgude olukorra ja reaalmajanduse halvenemine 2008. aasta viimases kvartalis mõjutas märkimisväärselt NR olukorda, mistõttu Ühendkuningriigi ametiasutused pidid algse ümberkorraldamiskava läbi vaatama. Seetõttu esitasid Ühendkuningriigi ametiasutused komisjonile uue ümberkorraldamiskava (edaspidi „muudetud ümberkorraldamiskava”), mida on kirjeldatud üksikasjalikumalt laiendamisotsuse jaotises 2.3. Muudetud ümberkorraldamiskava sisaldab põhimõtteliselt plaane jagada NRi kaheks: i) ettevõtja BankCo, kellele antakse üle järgmised NRi varad: eraklientide hoiused (ligikaudu 19,5 miljardit Inglise naela) ja nende katteks ligikaudu [9–12] miljardit Inglise naela sularaha (13) ja ligikaudu [7–10] miljardi Inglise naela ulatuses NRi kõige tootlikumaid koormiseta hüpoteegivarasid; äriklientide hoiused, praegu kokku ligikaudu [0,5–3] miljardit Inglise naela, ja nende katteks sularaha; NRi hüpoteeklaenude andmise ja teenindusplatvorm; NRi filiaalid, asjaomane personal ja süsteemid ning vastukaaluks GIC-kontodele (14) võrdses väärtuses sularaha (umbes [3,5–6] miljardit Inglise naela). BankCo algbilanss oleks [22–26] miljardit Inglise naela; ii) AssetCo ehk praegune äriühing NR, kes saab ülejäänud eluaseme hüpoteeklaenud ja NRi hulgitasandi rahastamisvahendid (tema osalus väärtpaberistamisettevõtjas Granite ja tema asjaomastest tagatud võlakirja- ja keskmise tähtajaga laenuprogrammidest (15) tulenevad kohustused ja asjaomane riskimaandus) koos asjaomaste kohustuste ja hübriidkapitaliga. AssetCo-le jääks ka vastutus olemasoleva valitsuse laenu eest NRile. Kõnealust laenu suurendataks kuni 10 miljardi Inglise naela võrra kogusummani 23 miljardit Inglise naela selleks, et tagada ümberkorraldamiskava rakendamine. Lisaks sellele antakse AssetCo-le kuni 5 miljardi Inglise naela suurune käibekapitalilaen, et ettevõtjal oleks piisavalt likviidsust […]. AssetCo (alg)bilanss oleks [82–85] miljardit Inglise naela.

(26) Muudetud ümberkorraldamiskavas nähakse ette ka kapitalisüstid ettevõtjatesse BankCo ja AssetCo, laenamisstrateegia muutmine, loobumine aktiivsest hüpoteekide lunastamise kavast ja muudatused konkurentsiraamistikus, mis lubaksid NRil suurendada 2009. ja 2010. aastal laenuandmist kokku 14 miljardi Inglise naela võrra.

(27) Pärast laiendamisotsuse vastuvõtmist muutis Ühendkuningriik muudetud ümberkorraldamiskava, et lahendada mõned probleemid, millele komisjon ja kolmandad isikud tähelepanu juhtisid (edaspidi „lõplik ümberkorraldamiskava”). Selle tulemusel vähendatakse BankCo algset sularahasaldot [1,7–4,2] miljardi Inglise naela võrra võrreldes muudetud ümberkorraldamiskava ajakohastamisega 10. juunil 2009. See toimub [1,5–3] miljardi Inglise naela eemaldamise näol GIC-kontodelt ja [0,2–0,8] miljardi Inglise naela väärtuses täiendavate hüpoteeklaenude üleandmise näol AssetCo-lt BankCo-le. BankCo algbilanss saab 2009. aastal olema [21–24] miljardit Inglise naela, mis suureneb 2013. aastaks [31–34] miljardi Inglise naelani võrreldes [22–26] miljardi Inglise naela ja [38–41] miljardi Inglise naelaga muudetud ümberkorraldamiskava kohaselt. Lisaks sellele asendatakse BankCo algselt kavandatud uued laenud [600–900] miljoni Inglise naela väärtuses madalama kvaliteediga olemasolevate laenudega (16). Selle tulemusel on BankCo kaalutud keskmine laenusumma ja kinnisvara väärtuse suhe [62–67 %], mis moodustub olemasolevate hüpoteeklaenude ([66–69 %]) ja 2009. aasta uute laenude ([59–61 %]) keskmisest laenusumma ja kinnisvara väärtuse suhtest. Joonisel A on näidatud BankCo ja AssetCo algbilansid pärast jagamist, samal ajal kui tabel 2 sisaldab BankCo kõige asjakohasemaid finantsnäitajaid.

(28) BankCo hakkab alates NRi jagamisest maksma kohandatud tasu era- ja äriklientide hoiuste jätkuva tagamise eest (vt jaotis 2.3). Tabel 2 BankCo peamised finantsnäitajad pärast NRi jagamist (alusstsenaarium) (miljardites Inglise naeltes) 2009 2010 2011 2012 2013 Bilansi kogumaht [21-24] [23-25] [27-30] [28-31] [31-34] Intressitulu (neto) puudub [0-0,7] [0-0,7] [0-0,7] [0-0,7] Uued kogulaenud puudub [6-9] [6-8] [6-8] [6-8] Hüpoteegid [7-11] [13-20] [19-25] [22-26] [23-28] Eraklientide hoiused 19,3 [18-21] [19-22] [22-25] [24-27] Äriklientide hoiused [1-3] [1-7] [3-10] [3-8] [2-8]

(29) Lisaks sellele võttis Ühendkuningriik järgmised kohustused: i) saavutada BankCo ja AssetCo tegevuse täielik eraldatus nii pea kui võimalik ja hiljemalt 2010. aasta lõpuks; ii) BankCo uute laenude väärtus peab piirduma 2009. aastal 4 miljardi Inglise naelaga, 2010. aastal 9 miljardi Inglise naelaga ja 2011. aastal 8 miljardi Inglise naelaga; juhul kui BankCo on pärast 2011. aastat jätkuvalt ajutiselt riigi omandis, peab 2011. aasta 8 miljardi Inglise naela suurune laenude piirang kehtima kuni 31. detsembrini 2013 või kuni ajutise riigi omanduse lõppemiseni, olenevalt sellest, kumb toimub varem; iii) BankCo piirab eraklientide hoiuseid Ühendkuningriigis, Iirimaal ja Guernseyl 20 miljardi Inglise naelaga kuni 31. detsembrini 2011; juhul kui BankCo on 2012. ja 2013. aastal jätkuvalt ajutiselt riigi omandis, peab eraklientide hoiuste piirang olema 23 miljardit Inglise naela 2012. aastal ja 26 miljardit Inglise naela 2013. aastal; iv) BankCo jäetakse välja ettevõtja Moneyfacts kolme parima hüpoteeklaenu kategooriast 2-, 3- ja 5-aastaste kindlaksmääratud või muutuva intressiga hüpoteeklaenude puhul (välja arvatud hüpoteeklaenud, mille laenusumma ja kinnisvara väärtuse suhe on suurem kui 80 %, ja tooted, mis on mõeldud esimest korda kinnisvara ostvatele klientidele) kuni 31. detsembrini 2011 või kuni ajutise riigi omanduse lõppemiseni, olenevalt sellest, kumb toimub varem; v) Ühendkuningriik loobub BankCo enamusosalusest […]. Selles kontekstis loetakse ajutine riigi omandus lõpetatuks, kui Ühendkuningriik on müünud vähemalt 50 % + 1 BankCo aktsiatest mitte riigi omanduses või selle poolt kontrollitavale üksusele (või üksustele) ning Ühendkuningriik on kaotanud kontrolli BankCo üle nõukogu 20. jaanuari 2004. aasta määruse (EÜ) nr 139/2004 (kontrolli kehtestamise kohta ettevõtjate koondumiste üle) (17) tähenduses; vi) BankCo […] peab esitama avaliku teate, et Ühendkuningriigi eraklientide hoiuste tagatis tühistatakse […] ja et Ühendkuningriik tühistab BankCo-le antud äriklientide hoiuste tagatise 31. detsembriks 2010; vii) olemasolevad allutatud laenud jäävad AssetCo-le ja et kuni AssetCo […], ei maksa ta allutatud võlakirjadelt põhiosa ega intresside tagasimakseid ka siis, kui lepingutingimused seda võimaldaksid; viii) BankCo, kui ettevõtja on ajutiselt riigi omandis, ega AssetCo, […], ei omanda aktsiaid muudes äriühingutes ega reklaami valitsuse antud tagatist ega riigi omandisse kuulumist; ix) AssetCo ei alusta uut majandustegevust, välja arvatud selline tegevus, mis on vajalik BankCo tegevuse toetamiseks kuni […] on saavutatud ettevõtjate tegevuse eraldatus.

2.3. KÄESOLEVAS OTSUSES HINNATUD RIIGIABI MEETMED

(30) NRi suhtes on võetud järgmisi abimeetmeid (18): i) BoE likviidsusvahend, mis hiljem anti üle HMT-le (edaspidi „BoE/HMT likviidsusvahend”); ii) valitsuse tagatis nendele NRi eraklientide hoiustele, mis ei ole kaetud Ühendkuningriigi finantsstabiilsuse hüvituskavaga; iii) valitsuse tagatis NRi äriklientide hoiustele. Ettevõtja NR puhul: iv) BoE/HMT likviidsusvahendi kasutamise eest madalama tasu tagasiulatuv kohaldamine alates 1. aprillist 2008 ja sellele järgnenud NRile 156,4 miljoni Inglise naela suuruse hüvitise maksmine pärast komisjoni lõplikku otsust (19); v) HMT võetud kohustus finantsinspektsiooni ees, et NR (st tema õigusjärglased) järgib oma tegevuses seadusega sätestatud omakapitali miinimumnõuetest rangemaid nõudeid (20). Ettevõtja BankCo puhul: vi) pärast jagamist jätkatakse kuni 2010. aastani läbivaadatud tingimustel BankCo era- ja äriklientide hoiustele antud tagatise (st punkti 30 alapunktides ii ja iii nimetatud meetmed) kohaldamist (21); vii) pärast jagamist BankCo rekapitaliseerimine 1,4 miljardi Inglise naela ulatuses lihtaktsiate vormis (22); viii) tingimuslik likviidsusvahend 1,5 miljardi Inglise naela väärtuses. Ettevõtja AssetCo puhul: ix) pärast jagamist äriklientide hoiustele antud tagatise kohaldamise jätkamine (st alapunktis iii nimetatud meede […]) (23); x) BoE/HMT likviidsusvahendi (st alapunktis i nimetatud meede) kohaldamise jätkamine ja selle suurendamine kuni 10 miljardi Inglise naela võrra 23 miljardi Inglise naelani (24); xi) ettevõtja AssetCo rekapitaliseerimine kuni 1,6 miljardi Inglise naela ulatuses laenu konverteerimise vormis omakapitaliks (25); xii) 2,5 miljardi Inglise naela suurune käibekapitalilaen (26).

(31) Meetmete i–ii puhul on komisjon arvamusel, et ta on neid juba hinnanud samas juhtumis vastuvõetud eelmistes otsustest, ja need on liigitatud päästmisabiks (27). Lisaks päästmisabimeetmetele teatas Ühendkuningriik komisjonile täiendavatest meetmetest (meetmed iv–xii), mille eesmärk on tagada NR ümberkorraldamine.

(32) Päästmisabimeetmete (meetmed i–iii) võtmist jätkatakse ka pärast ettevõtja NR jagamist. Kuid üksused, kellele meetmed on suunatud, on NRi õigusjärglased ja muudetakse tingimusi, mis on kõnealuste meetmetega seotud.

(33) Meetmete raames, mida Ühendkuningriik on võtnud seoses NRi ümberkorraldamisega (meetmed iv ja v), vähendatakse tagasiulatuvalt tasu, mida NR maksab BoE/HMT likviidsusvahendi eest. Selle tulemusel saab NR tagasiulatuva hüvitise 156,4 miljardit Inglise naela ulatuses tasu eest, mida nõuti BoE/HMT likviidsusvahendi eest. Kõnealune hüvitis tuleneb tasude läbivaatamisest, mida Ühendkuningriik tegi 2008. aasta aprillis. Lisaks sellele on HMT andnud finantsinspektsioonile kinnituse, et NR järgib oma tegevuses omakapitali miinimumnõuetest rangemaid nõudeid, võimaldades seega panga toimimist omakapitaliga, mis on väiksem kui omakapitali käsitlevates õigusaktides sätestatud.

(34) Ettevõtjale BankCo suunatud ümberkorraldamismeetmed (meetmed vi–vii) sisaldavad era- ja äriklientide hoiustele antud […] tagatise jätkamist. Kõnealuste tagatiste tasud ja eesmärk aga muutub võrreldes heakskiidetud päästmisabiga. Nende eraklientide hoiuste tagatise eest, mida ei hõlma Ühendkuningriigi finantsstabiilsuse hüvituskava, maksab BankCo kindlaksmääratud tasu [15–70] baaspunkti. Äriklientide hoiuste tagatise eest maksab BankCo tasu, mis on kooskõlas Ühendkuningriigi laenutagatisskeemiga (28). Lisaks sellele korraldatakse pärast jagamist BankCo rekapitaliseerimine 1,2 miljardi Inglise naela väärtuses lihtaktsiate vormis ja võetakse kasutusele 2,5 miljardi Inglise naela suurune tingimuslik likviidsusvahend. Tingimusliku likviidsusvahendi eest maksab BankCo kasutamata saldo pealt igakuist tasu [80–150] baaspunkti. Juhul kui BankCo kasutab likviidsusvahendit, maksab ta ühekordset kasutustasu [120–240] baaspunkti mis tahes kasutatud summalt ja kasutatud saldolt intressi, milleks on 1 kuu laenuintressimäär pluss [200–600] baaspunkti.

(35) AssetCo suhtes kohaldatakse jätkuvalt äriklientide hoiuste tagatist kuni […] (meede ix). Kavas ei ole muuta tasu, mida AssetCo tagatise eest maksab. AssetCo puhul suurendatakse ka BoE/HMT likviidsusvahendit (meede x) kuni 10 miljardi Inglise naelani (vahendi koguväärtus saab olema 23 miljardit Inglise naela) ja muudetakse likviidsusvahendi tingimusi (laenuintressimäär + [10–60] baaspunkti BoE baasmäära + 150 baaspunkti + 10 baaspunkti likviidsusvahendi tasu asemel). AssetCo-le antakse ka 2,5 miljardi Inglise naela suurune käibekapitalilaen (meede xii), mille eest ettevõtja maksab 1 kuu laenuintressimäära + [10–60] baaspunkti. Võimaluse korral ettevõtja ka rekapitaliseeritakse kuni 1,6 miljardi Inglise naela ulatuses laenu konverteerimise vormis omakapitaliks (meede xii).

(36) Et ettevõtjale NR antud päästmisabi koosneb võetud meetmete jätkamisest ja täiendavatest meetmetest, hinnatakse neid käesolevas otsuses koos. Tabelis 3 on esitanud nii võetud meetmete jätkamine kui ka täiendavalt võetud meetmed. Tabel 3 Ülevaade meetmetest, mida on võetud ettevõtjate NR, BankCo ja AssetCo suhtes Nr Abimeetme liik Summa Hüvitis Päästmisabi i BoE/HMT likviidsusvahend 25 miljardit GBP BoE määr + 150 baaspunkti + likviidsusvahendi tasu 10 baaspunkti ii NRi eraklientide selliste hoiuste tagatis, mida ei kaeta finantsstabiilsuse hüvituskavaga maks. 20 (29) miljardit GBP [15–70] baaspunkti hoiuste koguväärtuselt iii NRi äriklientide hoiuste tagatis u 10 miljardit GBP igakuine tasu [0,5–3] miljonit Inglise naela Ümberkorraldamine Northern Rock iv BoE/HMT likviidsusvahendi kasutamise eest madalama tasu tagasiulatuv kohaldamine ja liigselt makstud tasu hüvitamine GBP 156,4 mn n/a v HMT lubadus finantsinspektsioonile, et NR järgib seadusega ettenähtud omakapitali nõuetest rangemaid nõudeid n/d n/d BankCo vi Eraklientide hoiuste tagatise jätkumine maks. 20 (29) miljardit GBP [15-70] bps flat fee Äriklientide hoiuste tagatise jätkumine 1,6 miljardit GBP kooskõlas laenutagatisskeemiga vii BankCo rekapitaliseerimine pärast NRi jagamist 1,4 miljardit GBP lihtaktsiad viii Tingimuslik likviidsusvahend BankCo kasuks 1,5 miljardit GBP igakuine tasu [80–150] baaspunkti + ühekordne kasutamistasu [120–240] baaspunkti kasutatud summalt 1 kuu intressimäär LIBOR 1 + [200–600] baaspunkti kasutatud saldolt AssetCo ix Äriklientide hoiuste tagatise jätkumine u 8,3 miljardit GBP igakuine [0,5–3] miljonit GBP x BoE/HMT likviidsusvahendi jätkumine ja suurendamine kokku 23 miljardit GBP 1 kuu LIBOR + [10–60] baaspunkti xi AssetCo rekapitaliseerimine stressiolukorras (laenu omakapitaliks konverteerimine) 1,6 miljardit GBP lihtaktsiad xii Käibekapitalilaen AssetCo-le 2,5 miljardit GBP 1 kuu LIBOR + [10–60] baaspunkti

3. MENETLUSE ALGATAMISE PÕHJUSED

(37) Komisjon algatas ametliku uurimismenetluse kõnealuses juhtumis esimest korda 2. aprillil 2008, võttes aluseks algse ümberkorraldamiskava. Seejärel muutsid Ühendkuningriigi ametiasutused algset ümberkorraldamiskava märkimisväärselt. Selle tulemusel tuli komisjonil menetlust laiendada, et see hõlmaks muudetud ümberkorraldamiskava. Suurem osa algatamisotsuses esitatud kahtlusi käsitlesid eelkõige algset ümberkorraldamiskava. Arvestades algatamisotsust, käsitletakse käesoleva otsuse jaotises 3.1 ainult neid kahtlusi, mis on asjaomased muudetud ümberkorraldamiskava hindamise seisukohast.

3.1. ALGATAMISOTSUS

(38) Algatamisotsuse punktis 91 teatas komisjon, et HMT kiri finantsinspektsioonile, milles HMT kinnitas oma kavatsust tagada, et NR järgib seadusega sätestatud omakapitali miinimumnõuetest rangemaid nõudeid, võib kujutada endast riigiabi.

(39) Algatamisotsuse punktis 94 on kirjas, et nende üleliigsete tasude kavandatud tagasiulatuv hüvitamine, mida Ühendkuningriik nõudis ajavahemikul 17. märtsist 2008 kuni lõpliku otsuse vastuvõtmiseni, paistab kujutavat endast täiendavat ümberkorraldamisabi.

(40) Algatamisotsuse punktis 96 esitatakse kahtlus, kas abi saab hinnata, võttes aluseks sellised võrdlusandmed nagu NRi krediidiriski vahetustehingu hinnad või erapankade poolt NRile pärast 17. septembrit 2007 pakutud laenuvõimaluste intressimäär, sest nende puhul võetakse juba arvesse panga päästmist riigi poolt.

3.2. LAIENDAMISOTSUS

(41) Laiendamisotsuse punktides 47 ja 48 väitis komisjon, et ettevõtja jagamist võib võrrelda varade suhtes kohaldatava toetusmeetmega komisjoni teatise (30) (langenud väärtusega varade käsitlemise kohta ühenduse pangandussektoris, edaspidi „langenud väärtusega varade teatis”) tähenduses. Seetõttu kutsus komisjon Ühendkuningriigi ametiasutusi esitama kõnealuse küsimuse kohta teavet.

(42) Laiendamisotsuse punktis 58 märkis komisjon heakskiitvalt, et BankCo-st näib saavat elujõuline pank ja seda Ühendkuningriigi väljapakutud meetmete tulemusel ning puudub oht, et pangal saaksid olema samad likviidsusprobleemid kui NRil. Vaatamata sellele juhtis komisjon tähelepanu asjaolule, et Ühendkuningriik ei ole esitanud ärikava, millest selguks, kuidas BankCo-st saaks elujõuline üksus keskmises ja pikas perspektiivis ning seetõttu ei ole võimalik tõendada BankCo elujõulisust.

(43) Komisjon märkis laiendamisotsuse punktides 59 ja 58, et ettevõtjale BankCo antav abi oli sellist laadi ja sellise ulatusega, et see vabastaks ettevõtja BankCo kõikidest riskantsetest laenudest, mida NR on eelnevalt teinud, ja kohustustest maksta tagasi laen valitsusele, samal ajal kui ettevõtjale BankCo antakse üle kvaliteetsed varad ja märkimisväärse summas sularaha. Lisaks sellele märkis komisjon, et Ühendkuningriigi ametiasutused on nõustunud täiel määral rahastama kahju, mida teenib ettevõtja AssetCo, kelle hüpoteeke hinnatakse tegeliku majandusliku väärtuse asemel arvestuslikus väärtuses. Seetõttu on komisjonil tõsiseid kahtlusi, kas abi piirdus minimaalse vajalikuga.

(44) NRi omapanuse puhul kahtles komisjon laiendamisotsuse punktis 60 selles, kas ettevõtja oma panus on piisav, sest mõned esimese ümberkorraldamiskava meetmed, mida võib käsitleda oma panusena, jäeti muudetud ümberkorraldamiskavast välja, eelkõige aktiivne hüpoteekide lunastamise kava ja uute laenude andmise piiramine.

(45) Laiendamisotsuse punktis 62 seadis komisjon küsimärgi alla selle, kas ettevõtjale BankCo kättesaadav rahastamine pärast NRi jagamist võimaldab ettevõtjal tõrjuda hüpoteeklaenude turult välja konkurendid, tuues seega endaga kaasa negatiivse kõrvalmõju.

(46) Seoses konkurentsimoonutuste piiramise meetmetega väljendas komisjon laiendamisotsuse punktides 63–66 tõsiseid kahtlusi, kas kavandatud meetmed on piisavad. Esiteks märkis komisjon, et pärast NRi jagamist saab ettevõtjast BankCo väga tugev ja konkurentsivõimeline pank, keda ei koorma minevikus tehtud NRi riskantsed laenud. Seetõttu kahtles komisjon, kas tõsiasi, et ettevõtjast BankCo saab väikese bilansiga pank, kaalub üles konkurentsimoonutuse.

(47) Lisaks sellele märkis komisjon, et arvestades NRile antud abisumma suurust, oli ebaselge, kas on võimalik rakendada nõuetekohaseid meetmeid, et vältida põhjendamatuid konkurentsimoonutusi ilma NRi elujõulisust ohustamata. Komisjon märkis ka, et mõnesid konkurentsimoonutuste piiramise meetmeid oli muudetud või olid need välja jäetud.

4. HUVITATUD ISIKUTE MÄRKUSED

(48) Pärast algatamisotsuse ja laiendamisotsuse avaldamist laekus komisjonile kolmandate isikute märkusi.

(49) Seoses algatamisotsusega laekus komisjonile märkusi järgmistelt kolmandatelt isikutelt: Unite the Union, the Building Societies Association (edaspidi „BSA”), SRM Global Master Fund LP, Alliance & Leicester Building Society, the British Banking Association, Jim Cousins (Ühendkuningriigi parlamendisaadik), Doug Henderson (Ühendkuningriigi parlamendisaadik) ja Newcastle’li ametiasutused. Kuigi kõnealused märkused ei ole seotud muudetud ümberkorraldamiskavaga, mida käsitletakse laiendamisotsuses, võivad need laiemas kontekstis olla käesoleva juhtumi puhul asjakohased ja neid käsitletakse lühidalt käesoleva otsuse jaotises 4.1 sellises ulatuses, kuivõrd need on üldist laadi.

(50) Seoses laiendamisotsusega laekus kolmandate isikute märkusi Leedsi ehituslaenuettevõtjalt, BSA-lt ja ühelt Ühendkuningriigi kodanikult.

4.1. ALGATAMISOTSUS

(51) Kolmandatelt isikutelt saadud algatamisotsust käsitlevates märkustes keskenduti peamiselt konkurentsimoonutustele, mida põhjustasid NRi era- ja äriklientide hoiustele antud tagatised. NRi eraisikute hoiusebaasi suurenemine 2008. aasta esimeste kuude jooksul põhjustas eriti muret, sest kolmandad isikud juhtisid tähelepanu sellele, et riigi tagatise omanikuna pakkus NR kõrgeid säästuintresse, mistõttu tõi see endaga NRi konkurentidele kaasa ebasoodsa konkurentsiolukorra. Kolmandad isikud märkisid, et konkurentsiraamistik leevendas mõningaid nende probleeme. Ülejäänud märkused käsitlesid NRi kui suure tööandja olulisust Loode-Inglismaal ja hüvitist, mida NRi aktsionärid peaksid saama Ühendkuningriigi poolt korraldatava riigistamise tõttu.

4.2. LAIENDAMISOTSUS

(52) Leedsi ehituslaenuettevõtja väljendas muret seoses konkurentsimoonutusega, mida NR võib põhjustada, rõhutades, et ehituslaenuettevõtja arvates ei ole NRi enda panus piisav ning et kehtestatud konkurentsiraamistik piirab NRi põhjustatavaid konkurentsimoonutusi ainult väheses ulatuses. Ehituslaenuettevõtja oli ka arvamusel, et BankCo väike bilanss pärast jagamist ei kaalu üles konkurentsimoonutust, sest BankCo ei pea kandma kahju, mida NRi eelnev riskantne laenamine tekitas, kuid samal ajal on BankCo-l juurdepääs AssetCo bilansist tulenevatele eelistele.

(53) BSA esitas üksikasjalikud märkused. BSA oli arvamusel, et keskmises või pikas perspektiivis saab BankCo-st suure tõenäosusega elujõuline pank, sest pangal saab pärast jagamist olema kindel positsioon Ühendkuningriigi hüpoteekide turul ja seda seetõttu, et pangal on piiratud hulgal halbasid laene ja suurel määral vahendeid uute laenude andmiseks. BSA rõhutas erinevusi ehituslaenuettevõtjate ja pankade vahel (ehituslaenuettevõtjate suhtes kohaldatakse rahastamise ja laenutegevuse suhtes piiranguid, mida pankade suhtes ei kohaldata). BSA väitis ka, et konkurentsiraamistik ei ole tõenäoliselt piisavalt tõhus, et takistada konkurentsi moonutamist. Lisaks sellele tegi BSA ettepanekuid võimalike meetmete kohta, mis võiksid konkurentsi moonutamist piirata: i) BankCo peaks maksma tasu kaitse eest, mida ta saab AssetCo loomisest; alternatiivse võimalusena peaksid BankCo algsed laenud sarnanema oma laadilt tavapärase konkurendi laenudega; ii) riigi tagatised era- ja äriklientide hoiustele tuleks tühistada nii kiiresti kui võimalik; alternatiivse võimalusena peaks BankCo maksma tasu, mis on samaväärne tasuga, mida muud pangad maksavad, kui nad kasutavad valitsuse laenutagatisskeemi; iii) juhul kui punktides i ja ii soovitatud meetmeid ei ole võimalik rakendada, võib olla vajalik otsesem kontroll BankCo tegevuse üle; iv) BankCo peaks suure osa oma uutest laenudest tegema sellises hüpoteegituru segmendis, kus erasektori laenuandjad praegu laenutegevusega ei tegele (näiteks kõrge laenusumma ja kinnisvara väärtuse suhtega segmendis või konkreetselt esimest korda kinnisvara ostvatele klientidele suunatud laenud); v) sellistes hüpoteegituru segmentides, kus BankCo konkureerib erasektori laenuandjatega, tuleks piirata BankCo hindade konkurentsivõimet, näiteks jättes panga välja ettevõtja Moneyfacts parimaid hüpoteeklaene käsitlevast pingereast (st jättes panga välja esimese viie parima laenuandja loetelust); vi) kuni eraklientide hoiustele antud tagatise tühistamiseni tuleks BankCo jätta välja ettevõtja Moneyfacts viie parima säästukonto pingereast.

(54) Ühendkuningriigi kodaniku märkused käsitlesid intressimaksete tegemist NRi emiteeritud allutatud võlakirjadelt ja mõju, mida selliste maksetega viivitamine võib avaldada üksikisikutele, kellel sellised võlakirjad on.

5. ÜHENDKUNINGRIIGI MÄRKUSED

(55) Sellised kolmandate isikute märkused seoses algatamisotsusega, mida käesolevas otsuses on kirjeldatud, käsitlevad ainult küsimusi, mis võivad olla asjakohased muudetud ümberkorraldamiskava hindamise seisukohast. Ühendkuningriigi märkused, mida on kirjeldatud jaotises 5.1 ja mis käsitlevad algatamisotsust, piirduvad seega ka ainult kõnealuste küsimustega.

5.1. ÜHENDKUNINGRIIGI MÄRKUSED SEOSES ALGATAMISOTSUSES TÕSTATATUD KAHTLUSTEGA

(56) Seoses kahtlustega algatamisotsuse punktis 91 väidavad Ühendkuningriigi ametiasutused, et […]. Seetõttu ei saa seda pidada abiks. Kui tegemist oleks siiski abiga, ei saa seda käsitleda kui piiramatu abi.

(57) Seoses algatamisotsuse punktiga 94 ei vaidlusta Ühendkuningriigi ametiasutused, et uus tagasiulatuva jõuga laenuintresside ja -tasude kord (kuni 1. aprillini 2008, pärast riigiabi heakskiitmist) kujutab endast täiendavat ümberkorraldamisabi. Samas väidavad nad, et see on minimaalselt vajalik selle tagamiseks, et NR täidaks seadusega sätestatud omakapitali nõudeid.

(58) Seoses kahtlustega algatamisotsuse punktis 96, teatas Ühendkuningriik algselt, et kõikide riigi vahendite ja riigi tagatisega hõlmatud summade kogusumma käsitlemine abina oleks kunstlik. NRil on tõesti kõrge kvaliteediga varasid ning arvesse tuleks võtta kindlat tagatist riigi kasuks, mida vahendite ja tagatiste andmise ajal anti. Ühendkuningriik on arvamusel, et kõige vähem kunstlik viis oleks hinnata neid meetmeid, kasutades võrdlusandmeid, näiteks tehtud rahastamisettepanekud ning krediidiriski vahetustehingu määrad ja vahed allutatud laenude puhul. Abisumma kindlaksmääramisel tuleks vähemalt arvesse võtta komisjon ametlikke viitemäärasid, mis jõustusid 1. juulil 2008.

5.2. ÜHENDKUNINGRIIGI MÄRKUSED SEOSES LAIENDAMISOTSUSES TÕSTATATUD KAHTLUSTEGA

(59) Seoses langenud väärtusega varade teatise kohaldatavusega ettevõtja jagamise suhtes on Ühendkuningriigi ametiasutused näidanud, et nad ei nõustu komisjoni analüüsiga järgmistel põhjustel. NR kuulub täielikult riigile, mille tulemusel erinevalt muudest juhtudest, kus riik võtab eraomandis olevalt pangalt üle langenud väärtusega varadega seotud kahju kas neid ostes või tagades, ei saa Ühendkuningriik langenud väärtusega varasid enam osta, sest need kuuluvad juba talle. Ühendkuningriigi ametiasutused on arvamusel, et langenud väärtusega varade teatis on koostatud põhiliselt selleks, et käsitleda olukordi, kus pankade riskid ei ole selged seoses keeruliste ja läbipaistmatute langenud väärtusega varadega. NRi hüpoteeklaenutooted, hüpoteekidega tagatud väärpaberid ja riigikassa varad ei kuulu Ühendkuningriigi sõnul kõnealusesse kategooriasse. Lisaks sellele väidavad Ühendkuningriigi ametiasutused, et langenud väärtusega varade teatis keskendub kulude jagamise põhimõttele ja eelkõige sellele, et pank kannab teatava osa esimesest kahjust. NRi juhtumi puhul ei ole see võimalik, sest juba enne jagamist olid kõik varad riigi omandis.

(60) Ühendkuningriigi ametiasutused teatasid oma märkustes, et nad on 10. juunil 2009 esitatud ärikavas edastanud teabe komisjonile, mis näitab BankCo elujõulisust (31). Ärikavas on BankCo elujõulisuse väljaselgitamiseks kasutatud stresstesti eri tõsiste majanduslanguse stsenaariumide korral (2011. aastaks kuni 3,6 miljonit töötut ja eluasemehindade langus 50 % võrreldes kõrgeimate hindadega). Stresstest näitas BankCo elujõulisust isegi tõsise majanduslanguse korral.

(61) Seoses komisjoni kahtlustega, kas NRile antud abi piirdub minimaalse vajaliku abiga, väitis Ühendkuningriik, et muudetud ümberkorraldamiskavaga luuakse väga konkurentsivõimeline uus pank. Ühendkuningriik juhib tähelepanu sellele, et BankCo kapitalistruktuur ja rahastamine on põhjalikult väljatöötatud nii, et pank oleks elujõuline isegi stressirohkes olukorras.

(62) Ühendkuningriigi hinnangul ei ole riik nõustunud täies ulatuses rahastama ja toetama AssetCo kahju. Ühendkuningriik juhib tähelepanu sellele, et riik ei ole andnud mingit tagatist AssetCo varadele. Ühendkuningriigi ametiasutused aga väidavad, et […] ja et täiendavat abi võib olla vaja, et […].

(63) Seoses NRi omapanusega ümberkorraldamisse juhivad Ühendkuningriigi ametiasutused tähelepanu sellele, et laenutegevuse piiramine ja aktiivne hüpoteekide lunastamise kava, mis sisaldus algses ümberkorraldamiskavas, olid mõeldud asendusmeetmetena omapanuse asemel. Hüpoteeklaenude andmise piiramise küsimuses väitis Ühendkuningriik, et Ühendkuningriigi hüpoteegiturg on finants- ja majanduskriisi tõttu piiratud võimsusega ja et BankCo kavandatud laenutegevuse suurendamine on piiratud ega kahjusta konkurente. Aktiivne hüpoteekide lunastamise kava süvendas veelgi hüpoteeklaenude pakkumise piiratus Ühendkuningriigi turul (see tõi kaasa 40 % uute laenude vähenemise). Ühendkuningriik on arvamusel, et NR on panustanud ümberkorraldamiskavasse, müües oma kinnisvara tagatisel antavate laenude portfelli (edaspidi „HERM”) ligikaudu 2,2 miljardi Inglise naela eest, kandes ümberkorraldamisega seotud kahju ja […].

(64) Oma esildises esitas Ühendkuningriik arvamuse, et BankCo puhul prognoositaval suureneval laenutegevusel puudub tõenäoliselt mõju hüpoteegiturule või BankCo konkurentide suutlikkusele, sest turu maht on piiratud. BankCo laenuandmisvõime suurenemine leevendaks kõnealuseid piiranguid natuke, kuid see tagaks piisavalt suure nõudluse säilimise muudele laenuandjatele. Ühendkuningriik on ka arvamusel, et on ebatõenäoline, et BankCo suurendab pärast jagamist ja ajutise riigi omanduse lõppemist kiiresti oma laenutegevust, sest pank peaks selleks saama vajalikul hulgal rahastamisvahendeid uute laenude finantseerimiseks. Lisaks sellele juhib Ühendkuningriik tähelepanu sellele, et BankCo-l ei saa olema privilegeeritud juurdepääsu AssetCo-le jäävale kliendibaasile.

(65) Abisumma küsimuses ei nõustu Ühendkuningriik komisjoniga, et seda on võimalik kindlaks määrata, lahutades AssetCo varade turuväärtuse nende arvestuslikust väärtusest. Ühendkuningriigi arvates põhjustaks sellise meetodi kasutamine BankCo-le antava mis tahes abi ülehindamise. Ühendkuningriik on arvamusel, et tuleks eristada BankCo-le ja AssetCo-le antavat abi ning et AssetCo-le antav abi ei too tingimata kasu BankCo-le. BankCo-le antava abi summa peaks peegeldama BankCo poolt avaldatavat konkurentsisurvet oma konkurentidele, kuid see ei peegeldu meetodis, mille kasutamist komisjon soovitas.

(66) Ühendkuningriigi arvates põhineb AssetCo puhul pakutud komisjoni meetod eeldusel, et Ühendkuningriik katab erinevuse varade arvestusliku väärtuse ja turuväärtuse vahel. See ei ole õige, sest Ühendkuningriigi tagatised katavad erinevuse AssetCo varade lõppväärtuse ja tema kohustuste arvestusliku väärtuse vahel (st et juhul kui varad ei teeni piisavalt kasumit, et kohustusi katta, katab erinevuse Ühendkuningriik).

(67) Ühendkuningriigi arvates oleks BankCo-le antud abisumma kindlaksmääramise õige meetod järgmine: mis tahes otse kapitalisüsti arvestuslikule väärtusele lisatakse kõikide kehtivate tagatiste väärtus, võttes arvesse nende eest tasutud tasu ja BankCo sellise kasu väärtust, mida pank teenis headelt hüpoteekidelt, ning täiendväärtust BankCo-le NRi eraklientide hoiuste ülevõtmise eest.

(68) Ühendkuningriigi arvates saab AssetCo-le antud abi summat arvutada järgmiselt: NRile antud abi koguväärtus miinus BankCo-le AssetCo kaudu antud abi summa.

5.3. ÜHENDKUNINGRIIGI MÄRKUSED SEOSES KOLMANDATE ISIKUTE MÄRKUSTEGA ALGATAMISOTSUSES

(69) Seoses kolmandate isikute probleemidega, mis käsitlevad eraklientide hoiuste suurenemist, esitas Ühendkuningriik järgmised märkused.

(70) Ühendkuningriigi arvates ei võeta kolmandate isikute säästutoodete hinda käsitlevates märkustes arvesse NRi ammendatud eraklientide hoiusebaasi pärast panga likviidsuskriisi 2007. aasta septembris. NRi bilansi tasakaalustamiseks tuleks lubada suurendada panga eraklientide hoiusebaasi. Ühendkuningriik juhib tähelepanu sellele, et on kehtestatud 1,5protsendine Ühendkuningriigi eraklientide hoiuste turuosa piirang. Selline piirang takistab NRil kohaldamast liiga agressiivset hinnakujundust ja piirab samaaegselt mõju, mida NR avaldab hoiuste turul. Ühendkuningriik teatas ka, et NR ei ole järginud agressiivset hinnakujundamise strateegiat oma eraklientide säästutoodete puhul, mida tõendab tõsiasi, et NR ei ole kolme kõrgeima reitinguga panga seas ettevõtja Moneyfacts säästutabeli kohaselt arvates konkurentsiraamistiku kasutuselevõtmise ajast.

(71) Lisaks sellele väidab Ühendkuningriik, et täiendavate piirangute seadmine säästutoodete hinnakujundusele takistaks NRil saamast vajalikku rahastamist, et toetada kavandatud uusi laene. See ohustaks ka NRi võimet rahuldada ajutise riigi omandiga kaasnevaid kohustusi ja takistaks NRil reageerimast sündmustele, mis võivad negatiivselt mõjutada panga kapitalipositsiooni.

(72) Alates 31. märtsist 2008 kohaldatava konkurentsiraamistiku puhul on Ühendkuningriigi ametiasutused näidanud, et raamistikus sisalduvad käitumispiirangud piiravad piisavalt NRi konkureerimist Ühendkuningriigi turgudel.

5.4. ÜHENDKUNINGRIIGI MÄRKUSED SEOSES KOLMANDATE ISIKUTE MÄRKUSTEGA LAIENDAMISOTSUSES

(73) Et lahendada laiendamisotsuses esitatud komisjoni ja kolmandate isikute märkustes tõstatatud probleeme, on Ühendkuningriigi ametiasutused juba muutnud muudetud ümberkorraldamiskava. Kõnealuseid muudatusi on üksikasjalikumalt käsitletud käesoleva otsuse jaotises 2.2 (punktid 27–29).

6. HINNANG

6.1. ABI OLEMASOLU

(74) Komisjon peab hindama, kas meetmed, mis võeti kasutusele või mida muudeti muudetud ümberkorraldamiskavaga, kujutavad endast riigiabi. Asutamislepingu artikli 87 lõike 1 kohaselt on igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, ühisturuga kokkusobimatu niivõrd, kuivõrd see kahjustab liikmesriikidevahelist kaubandust.

(75) Seoses meetmetega, mida komisjon on päästmisabina juba heaks kiitnud oma kahes eelnevas otsuses seoses käesoleva juhtumiga (nimelt meetmed i, ii ja iii, millele viidatakse punktis 30, era- ja äriklientide hoiuste tagatised ning BoE/HMT likviidsusvahend), on komisjon juba jõudnud järeldusele, et kõnealused meetmed kujutavad endast riigiabi NRi kasuks. Komisjon märgib ka, et BankCo-l on juurdepääs kavadele, mida Ühendkuningriik võttis kasutusele pankade hüvanguks finantskriisi ajal ja mida komisjon on juba heaks kiitnud sellises ulatuses, kuivõrd kõnealused kavad pärast panga jagamist veel kehtivad (32).

(76) Meetmeid, mida käesolevas otsuses tuleb hinnata selleks, et teada saada, kas need kujutavad endast riigiabi, on juba kirjeldatud käesoleva otsuse punktis 30. NRi puhul on asjaomased meetmed iv ja v, BankCo puhul vi, vii ja viii ning AssetCo puhul meetmed ix–xii.

(77) Kõiki kõnealuseid meetmeid rahastatakse riigi ressursside kaudu, sest meetmed kujutavad endast riigi laene, toetusi ja riigi rahastatavaid tagatisi (33).

(78) Komisjon peab ka hindama, kas meetmed annavad abisaajatele valikulise eelise. Kõnealused meetmed on valikulised, sest nendega antakse eelis vaid NRile, BankCo-le ja AssetCo-le.

(79) Meetmetega antakse eelis majandustegevusele, millega NR jätkab kuni ettevõtja jagamiseni, ja majandustegevusele, mille NRi õigusjärglased BankCo ja AssetCo seejärel üle võtavad.

(80) NR saab kasu BoE/HMT likviidsusvahendi madalamate tasude tagasiulatuvast kohaldamisest ja sellele järgnevast 156,4 miljardi Inglise naela suurusest hüvitisest NRile pärast komisjoni heakskiitu (meede iv). See annab NRile eelise, sest kõnealused tasud on turul kehtivatest tasudest madalamad.

(81) NR saab ka märkimisväärse eelise HMT lubadusest finantsinspektsioonile, et NR järgib omakapitali käsitlevatest miinimumnõuetest rangemaid nõudeid (meede v), sest selle tulemusel finantsinspektsioon: 1) ei nõudnud NRi rekapitaliseerimist pärast ettevõtja riigistamist; 2) võimaldas NRil kaasata teise taseme omavahendid seadusega ettenähtud kapitalipositsiooni 2008. aasta juunis ning 3) on alates 2009. aasta juulist kuni jagamiseni võimaldanud pangal järgida oma tegevuses omakapitali käsitlevatest õiguslikest nõuetest leebemaid nõudeid.

(82) BankCo heaks võetud meetmete küsimuses on komisjon juba jõudnud järeldusele, et eraklientide hoiuste tagatis (meede vi) annab juhul, kui see kiidetakse heaks kui NRile antud päästmisabi, abisaajale (käesoleval juhul BankCo-le) eelise. Kuigi tagatis tühistatakse […], on BankCo-l siiski eelis tagatise kehtivuse ajal. BankCo poolt tasutava tasu muutmine ei ole kooskõlas turutingimustega. Krediidiriski vahetustehingu vahe NR puhul on märkimisväärselt kõrgem kui 50 baaspunkti. Seetõttu tuleb järeldada, et meede annab BankCo-le eelise.

(83) Seoses BankCo äriklientide hoiuste tagatise jätkumiseni pärast jagamist kuni 31. detsembrini 2010 (meede vi) on komisjon juba jõudnud järeldusele, et see annab juhul, kui see kiidetakse heaks kui NRile antud päästmisabi, ettevõtjale eelise. Tasu küsimuses on hüvitis, mida BankCo jagamisel maksab, kooskõlas hüvitisega, mida muud pangad maksavad Ühendkuningriigi laenutagatisskeemi raames. Et hüvitis, mida komisjon aktsepteerib laenutagatisskeemi raames, on turul kehtivatest hüvitistest väiksem (kuid kooskõlas Euroopa Keskpanga soovitustega), annab see BankCo-le eelise.

(84) Lisaks sellele annab 1,4 miljardi Inglise naela suurune kapitalisüst BankCo-sse lihtaktsiate vormis (meede vii) pangale eelise, sest ilma kapitalita ei suudaks BankCo oma tegevust alustada.

(85) BankCo käsutusse antud tingimusliku 1,5 miljardi Inglise naela suurune likviidsusvahend (meede viii) annab pangale eelise, sest see annab BankCo-le täiendava likviidsusallika, millele teistel pankadel juurdepääs puudub. Tingimusliku likviidsusvahendi eesmärk on anda BankCo-le piisavalt rahastamisallikaid kuni Ühendkuningriik panga maha müüb või kuni leitakse muud rahastamisallikad.

(86) AssetCo küsimuses on komisjon juba algatamis- ja laiendamisotsuses jõudnud järeldusele, et äriklientide hoiuste tagatis (meede ix) kujutab endast riigiabi. Äriklientide hoiuste tagatise laiendamine […] annab seega AssetCo-le täiendava eelise.

(87) Komisjon on juba oma eelmistes otsustes (34) jõudnud järeldusele, et BoE/HMT likviidsusvahend kujutab endast riigiabi. Kõnealune järeldus kehtib ka uutes tingimustes seoses riigi poolt AssetCo-le antava laenu summa suurendamisega kuni 10 miljardi Inglise naelani ja seoses laenu tähtaja pikendamisega pärast 2020. aastat (meede x). Seoses likviidsusvahendi kasutamise eest makstava tasuga maksab AssetCo selle eest madalamat tasu (laenuintressimäär + [10–60] baaspunkti võrreldes tasuga, milleks oli eelnevalt BoE tavamäär + 150 baaspunkti + 10 baaspunkti vahenditasu), mis on turuhinnast väiksem ja annab seega AssetCo-le eelise. Lisaks sellele saab BankCo kasu BoE/HMT likviidsusvahendi suurenemisest, sest AssetCo-lt kantakse BankCo-le sularahana üle märkimisväärselt suurem summa.

(88) 1,6 miljardi Inglise naela suurune kavandatud kapitalisüst AssetCo-sse (meede xi) laenu omakapitaliks konverteerimise vormis annab AssetCo-le eelise.

(89) Lisaks sellele annab 2,5 miljardi Inglise naela suurune käibekapitalilaen (meede xii) AssetCo-le eelise, sest pangal saab olema piisavalt likviidsust […], et täita oma kohustusi, kui nende tähtaeg saabub. AssetCo maksab laenu eest 1 kuu laenuintressimäära + [10–60] baaspunkti, mis on turuhinnast madalam, sest AssetCo on pank, kellel omakapital peaaegu puudub.

(90) Kõnealuste meetmete puhul ei saa kohaldada turumajandusliku investeerimise põhimõtet, sest nende puhul järgitakse mitmeid NRi suhtes võetud päästmisabi meetmeid. Isegi juhul, kui kõnealust põhimõtet saaks kohaldada, ei õnnestuks test, sest ükski turumajanduslikult tegutsev investor ei võtaks kõiki kõnealuseid meetmeid selleks, et hõlbustada BankCo ja […] AssetCo jagamist. Ükski turumajanduslikult tegutsev ettevõtja ei oleks riigiga sarnases olukorras suutnud säilitada (NRi) majandustegevust ilma märkimisväärse kapitali suurendamiseta (finantsinspektsioon leevendas oma tavapäraseid omakapitali käsitlevaid nõudeid ainult seetõttu, et riik andis lubaduse kapitali rahastamiseks). Arvestades olukorda turgudel, ei oleks turumajanduslikult tegutseval ettevõtjal olnud võimalik sellist rahastamist tagada. Seda kinnitavad ka pakkumised NRi ostmiseks, mille esitasid nii ettevõtja Virgin kui ka NRi juhatus 2008. aasta veebruaris ning mida on üksikasjalikumalt kirjeldatud algatamisotsuses. Mõlemas pakkumises eeldati riigiabi meetmete jätkumist ja viidati sellele, et ilma riigi abita ei oleks ükski erasektori investor valmis NRi ostma.

(91) Komisjon jõudis ka järeldusele, et punktis 30 nimetatud meetmed iv–xxi võivad konkurentsi moonutada ja mõjutada liikmesriikidevahelist kaubandust.

(92) Meetmetega on võimalik NRi teatavate, AssetCo-le üleantud varade […], mis on vajalik tingimus BankCo loomiseks ja selle ärikava rakendamiseks. BankCo on NRi õigusjärglasena suuteline jätkama NRi tegevust, olles vabastatud madalama kvaliteediga varade võimaliku väärtuse langemisega seotud koormast, sest viimati nimetatud varad jäävad AssetCo bilanssi. Selle tulemusel on BankCo-l eelis võrreldes oma konkurentidega, kes peavad toime tulema madalama kvaliteediga varade väärtuse langemisega, millega seotud kahju nad peavad kandma. See piirab omakorda uuteks laenudeks olemasoleva kapitali hulka. Kuid BankCo ei pea lahendama sellisest väärtuse langemisest ja hüpoteekide väärtuse vähenemisest tulenevaid oma kapitalibaasi vähenemisega seotud probleeme. See on eelis, arvestades finantsturgudel kehtivaid praeguseid kõrgeid laenukulusid. Lisaks sellele on BankCo-l uute laenude rahastamiseks palju sularaha. Seetõttu jõutakse järeldusele, et punktis 30 nimetatud meetmed iv–xii toovad endaga kaasa konkurentsi moonutamise.

(93) Lisaks sellele saab BankCo-st pank, kes muu hulgas konkureerib Ühendkuningriigi eraklientide hoiuste turul ja Ühendkuningriigi hüpoteeklaenude turul. Kõnealusel kahel turul on mõned konkurendid välispankade tütarettevõtjad. Seega võivad meetmed mõjutada liikmesriikidevahelist kaubandust.

(94) Komisjon märgib, et Ühendkuningriik kavatseb võtta kasutusele uued abimeetmed ja muuta juba kehtivaid meetmeid. Kõnealuse meetmed võimaldavad jagada NR kaheks juriidiliseks üksuseks: BankCo ja AssetCo. Ilma abita AssetCo-le ei oleks võimalik NRi laene AssetCo-le üle anda. AssetCo-le antava abi tulemusel saab BankCo jätkata NRi majandustegevust, olles vaba koormast, mis moodustuks suurest osast NRi laenudest, mis jäävad praegu AssetCo-le. Lisaks sellele saab BankCo AssetCo-lt suurel hulgal sularaha (mida AssetCo on omakorda saanud riigilt). Seetõttu saab BankCo-d pidada abisaajaks kõikide riigiabi meetmete puhul, sealhulgas AssetCo heaks võetavate meetmete puhul.

(95) Muudetud ümberkorraldamiskava kohaselt annab AssetCo vaid piiratud ulatuses laene, mis tulenevad kehtivatest lepingulistest kohustustest, viies seega AssetCo konkurentsi muude pankadega miinimumini. Pärast jagamist võetakse AssetCo-lt panganduslitsents ära ja ta jätkab oma tegevust hüpoteeklaenuandja litsentsi alusel. See võimaldab tal oma tegevuses järgida leebemaid omakapitali käsitlevaid õiguslikke nõudeid (1 %) pankadega võrreldes. Ühendkuningriigi ametiasutuste kohaselt realiseerib AssetCo oma varasid vaid nende tähtaegade saabudes või neid turul müües. AssetCo kasutab sellisest müügist saadavat tulu selleks, et tasuda oma võlgasid, kui nende tähtaeg saabub, rahastada käimasolevaid tegevuskulusid ning võimalikke allesjäänud minevikus võetud kohustusi.

(96) […] hõlbustamiseks tegeleb AssetCo majandustegevusega, näiteks oma varade müük ja portfelli võlahaldus. Lisaks sellele pakub […] mõnda aega (hiljemalt kuni 2010. aasta lõpuni) teenuseid […]. See on vajalik, sest pärast jagamist puuduvad […] teatavad tööülesanded, mis jäävad […], näiteks hüpoteegi teenindamine (pärast täitmist), võlahaldus ning infotehnoloogia infrastruktuur ja -tugi. Kõnealuseid teenuseid osutab […] […] kommertstingimustel (st et […] maksab […] tasu) ja sõltumatult. […] Seetõttu jõutakse järeldusele, et AssetCo tegeleb pärast jagamist jätkuvalt piiratud määral majandustegevusega ning seetõttu tuleks AssetCo-d pidada abimeetmete puhul abisaajaks.

(97) Enne kavandatud jagamist oli NRil võimalk oma tegevust jätkata tänu tema era- ja äriklientide hoiuste tagatistele, valitsuse likviidsusvahendile ja Ühendkuningriigi ametiasutuste finantsinspektsioonile antud lubadusele tagada, et NR järgib oma tegevuses omakapitali käsitlevatest õiguslikest miinimumnõuetest rangemaid nõudeid. Selline Ühendkuningriigi lubadus on võimaldanud NRil oma tegevuses järgida ajutiselt kuni jagamiseni õiguslikest nõuetest leebemaid nõudeid. Seetõttu on NR kõnealuste meetmete puhul abisaaja. Nagu on näidatud punktis 92, jätkab NRi majandustegevust BankCo.

(98) Eespool öeldu põhjal võib järeldada, et punktis 30 nimetatud meetmed iv–xii kujutavad endast riigiabi.

6.2. ABISUMMA

(99) Seoses abisummaga on Ühendkuningriigi ametiasutused esitanud vastuseks algatamis- ja laiendamisotsusele mitmeid dokumente selle kohta, kuidas abisummat peaks arvutama. Seoses Ühendkuningriigi ettepanekuga algatamisotsuses sätestatud abisumma kohta märgib komisjon, et kõnealused dokumendid põhinevad osaliselt algses ümberkorraldamiskavas sisalduvatel abimeetmetel. Ühendkuningriigi esitatud ettepanekutes, sealhulgas seoses krediidiriski vahetustehingu vahede ja allutatud laenude vahede kasutamisega, ei võeta arvesse asjaolu, et kõnealuste vahede puhul võetakse juba arvesse NRile antud riigiabi ja sellele järgnevat NRi riigistamist. Seetõttu ei peegelda kõnealused vahed NRi olulist riski ilma märkimisväärse riigi toetuseta.

(100) Seoses Ühendkuningriigi ettepanekutega abisumma arvutamise kohta, mis esitati vastuseks laiendamisotsusele, märgib komisjon, et kõnealustes ettepanekutes ei võeta arvesse praegust olukorda finantsturgudel.

(101) Selles kontekstis ei vaidlusta ükski pool, et NR ja selle õigusjärglased on saanud ja saavad märkimisväärses summas abi, mis peegeldab vajadust kaugeleulatuva ümberkorraldamise järele ning seda, et panga kohalolekut turul on vaja märkimisväärselt vähendada.

6.3. ABI KOKKUSOBIVUS

6.3.1. KOKKUSOBIVUSE HINDAMISE ÕIGUSLIK ALUS

(102) Laiendamisotsuses (jaotis 4.2.1) on osutatud, et komisjon ei kohaldanud oma 5. detsembri 2007. aasta otsuses NRile antud päästmisabi kohta (35) ega algatamisotsuses asutamislepingu artikli 87 lõike 3 punkti b. Sel ajavahemikul antud abi ei paistnud olevat suunatud häiretele terves liikmesriigis, vaid oli selle asemel seotud konkreetsete probleemide lahendamisega, arvestades NRi olukorda (36). Selliste asjaolude tõttu ja kooskõlas kohtupraktikaga (37) jõudis komisjon järeldusele, et ta ei saa kohaldada asutamislepingu artikli 87 lõike 3 punkti b.

(103) Sellest ajast saadik aga on komisjon tunnistanud, et ülemaailmne finantskriis võib tekitada tõsiseid häireid liikmesriikide majanduses ja pankade toetuseks võetavad meetmed võivad aidata selliseid häireid kõrvaldada, tunnistades seda komisjoni teatistes „Riigiabi eeskirjade kohaldamine meetmete suhtes, mida on võetud seoses finantsasutustega praeguse ülemaailmse finantskriisi olukorras” (38) (edaspidi „pangandusteatis”), „Finantsasutuste rekapitaliseerimine praeguses finantskriisis: piirdumine minimaalselt vajaliku abiga ja kaitsemeetmed põhjendamatute konkurentsimoonutuste vastu” (39) (edaspidi „rekapitaliseerimisteatis”), langenud väärtusega varade teatises ja teatises finantssektori elujõulisuse taastamise ja praeguse kriisi olukorras riigiabi eeskirjade kohaste ümberkorraldamismeetmete hindamise kohta (40) (edaspidi „ümberkorraldamisteatis”). Ühendkuningriigi puhul kinnitasid seda komisjoni heakskiidud eri meetmete puhul, mida Ühendkuningriik võttis finantskriisist tulenevate probleemide lahendamiseks (41). Vastavalt laiendamisotsusele peaks seetõttu abimeetmete hindamisel õiguslikuks aluseks olema asutamislepingu artikli 87 lõike 3 punkt b.

6.3.2. KOKKUSOBIVUSE HINDAMINE

(104) Komisjon on kindlaks teinud, et NR, BankCo ja AssetCo saavad kasu mitmest riigiabi meetmest. Kõnealused meetmed on eri laadi. NRi jagamine on võrreldav langenud väärtusega varasid käsitleva meetmega, samal ajal kui kapitalisüstid on võrreldavad rekapitaliseerimistega. Enne Ühendkuningriigi esitatud lõpliku ümberkorraldamiskava hindamist, mis sisaldab kõnealuseid meetmeid, hindab komisjon kõigepealt NRi jagamist langenud väärtusega varade teatise alusel, et kontrollida, kas see on kooskõlas kõnealuste teatistega.

(105) Laiendamisotsuses märkis komisjon, et NRi jagamist võib käsitleda varade suhtes kohaldatava toetusmeetmena, millest saab kasu see osa NRi majandustegevusest, mis jääb turule BankCo kaudu. Oma märkustes laiendamisotsuse kohta esitas Ühendkuningriik kõnealuses küsimuses mitmeid tähelepanekuid. Eelkõige juhtis Ühendkuningriik tähelepanu sellele, et NR on täies ulatuses riigistatud, et jagamise kava töötati välja alles hiljem ja et enne jagamist olid varad riigi omandis. Need tõsiasjad aga ei takista langenud väärtusega varade teatise kohaldamist, sest Ühendkuningriigi võetud abimeetmete mõju tõi endaga kaasa panga loomise (BankCo), mis on vabastatud oma eelkäija (NR) langenud väärtusega varadest.

(106) Varade suhtes kohaldatavate toetusmeetmete suhtes kohaldatavad konkreetsed tingimused on sätestatud langenud väärtusega varade teatises (42). Langenud väärtusega varade teatise jaotise 5.2 kohaselt eeldab varade suhtes kohaldatav toetusmeede eelnevat läbipaistvust ja see peaks tagama nõuetekohase kulude jagamise. Sellele peaks järgnema abikõlblike varade korrektne hindamine ja riigile toetusmeetme eest makstav asjakohane hüvitis, millega tagatakse aktsionäride vastutus.

(107) Eelnev läbipaistvus tähendab asjaomaste varade ja riskide selget väljaselgitamist. See on vajalik selleks, et määrata kindlaks varade suhtes kohaldatava toetusmeetme summa ning et teha kindlaks, kas abi on vaja ajutise probleemi kõrvaldamiseks või kas asjaomane pank on tehniliselt maksejõuetu.

(108) Langenud väärtusega varade hindamise küsimuses on langenud väärtusega varade teatise punktis 38 sätestatud, et kui varade väärtuse hindamine osutub eriti keerukaks, võib kaaluda selliste alternatiivsete lähenemisviiside kasutamist nagu näiteks nn „hea panga” loomine või panga riigi omandisse võtmine (ka riigistamine). Viimati nimetatud juhul on varade eelnevat hindamist vaja niivõrd, kuivõrd hindamine toimub aja jooksul ümberkorraldamise või likvideerimise käigus.

(109) NRi kavatseti riigistada, mis andis Ühendkuningriigile kui NRi omanikule võimaluse vaadata läbi ja uurida kõiki NRi varasid.

(110) Langenud väärtusega varade teatise kohaselt on hindamise eesmärk arvutada abisumma ja seega määrata kindlaks konkurentsimoonutuse tase, et teha kindlaks, kui põhjalik ümberkorraldamine peaks olema. Käesoleval juhul võib ümberkorraldamist pidada väga põhjalikuks. Varade eelnev hindamine ei tooks käesolevas juhtumis seega kaasa täiendavate tingimuste seadmist komisjoni poolt seoses ümberkorraldamise põhjalikkusega.

(111) Kõnealust kahte tegurit arvestades ei ole jagamisele eelnev hindamine vajalik. Seoses varade hindamisega aja jooksul, toob […] endaga kaasa kõnealuste varade hindamise turu poolt aja jooksul.

(112) Langenud väärtusega varade teatise punktis 41 on sätestatud seoses langenud väärtusega varade üleandmise väärtusega, et varade ostu või varade kindlustamist käsitlevate meetmete üleandmise väärtuse aluseks peab olema nende tegelik majanduslik väärtus. Lisaks sellele tuleb tagada riigile piisav hüvitis. Kui liikmesriigid peavad tehnilise maksevõimetuse vältimiseks vajalikuks kasutada varade üleandmise väärtust, mis ületab nende tegelikku majanduslikku väärtust, on abi osakaal meetmes vastavalt suurem. See on lubatud ainult siis, kui sellega kaasneb ulatuslik ümberkorraldamine ja tingimuste kehtestamine, mis võimaldavad nimetatud täiendava abi hilisemat tagasinõudmist näiteks tagastusmehhanismi kaudu. Varade üleandmine NRilt AssetCo-le toimub arvestusliku väärtusega. Varade tegelik majanduslik väärtus on väärtuse langemise tõttu madalam kui üleandmise väärtus. Seetõttu on varade suhtes kohaldatava toetusmeetme mõju märkimisväärne, sest BankCo ei ole kõnealuse kahjuga koormatud. Langenud väärtusega varade teatise punkti 41 kohaselt on sellisel juhul vaja panga ulatuslik ümberkorraldamist.

(113) Käesolevas kontekstis ei vaidlustata seda, et ilma abita oleks NR olnud tehniliselt maksejõuetu. NR riigistati pärast seda, kui Ühendkuningriigil ei õnnestunud NRi kolmandatele isikutele müüa. Seda tõestavad ka erandid, mida finantsinspektsioon kohaldas NRi suhtes, esiteks erand kaasata kõik panga teise taseme omavahendid seadusega ettenähtud kapitalipositsiooni ja seejärel võimalus pangal järgida oma tegevuses seadusega ettenähtud omakapitali nõuetest leebemaid nõudeid. Ühendkuningriigi ametiasutuste dokumentidest selgub, et juhul kui panka ei oleks kaheks jagatud, oleks panga elujõulisuse tagamiseks vaja olnud vähemalt 6 miljardi Inglise naela suurust kapitalisüsti (võrdluseks – enne kriisi oli panga kapital väiksem kui 4 miljardit Inglise naela). Ilma riigi sekkumiseta ei oleks NRi jagamine ja sellele järgnenud NRi majandustegevuse jätkamine BankCo poolt võimalik. Tõsiasi, et suurem osa NRi varadest jäi AssetCo bilanssi, võimaldas BankCo-l vältida nende varadega seotud kahju ja sellest tulenevat oma kapitali ammendumist.

(114) Langenud väärtusega teatise punktis 41 sätestatud tingimused on täidetud, sest pank on ulatuslikult ümber korraldatud (43) – NRi majandustegevust, mida BankCo jätkab, vähendatakse rohkem kui 75 % võrra. Lisaks sellele riigistas Ühendkuningriik panga 2008. aasta veebruaris ja tema omandis on seega 100 % aktsiatest. Vabastades hea panga halbadest laenudest, suurendab riik hea panga väärtust, mida ta kavatseb müüa […] jooksul. Selle tulemusel saab riik vähemalt osaliselt kasu varade suhtes kohaldatavast toetusmeetmest hea panga kõrgema müügihinna näol.

(115) Langenud väärtusega varadega seotud kulude jagamise puhul riigi, aktsionäride ja võlausaldajate vahel panustavad nii endised aktsionärid kui ka hübriidkapitali omanikud panga ümberkorraldamisse suurimal võimalikul moel, sest endised aktsionärid on NRi riigistamise tõttu kaotanud märkimisväärses ulatuses oma investeeringud. Hübriidkapitali omanikud […] AssetCo-d. Selle tulemusel ei tehta neile omal äranägemisel intressimakseid ja […]. Seetõttu puudub vajadus täiendava kulude jagamise korra järele (vt ka punktid 150 ja 151).

(116) Seoses varade suhtes makstud hüvitisega nõutakse langenud väärtusega varade teatises, et pangad peavad maksma hüvitist kapitali vähendamise eest, mis saavutati langenud väärtusega varade suhtes võetud meetmega. Kohustuslikul hüvitisel on kaks eesmärki: tagada kulude jagamine ja minimeerida konkurentsimoonutust. Käesoleval juhul saavutati kulude jagamine NRi riigistamise kaudu (vt ka punktid 148 ja 149). Teise eesmärgi puhul saab konkurentsimoonutust pidada minimaalseks märkimisväärse NRi tegevuse vähendamise tulemusel seoses ulatusliku ümberkorraldamisega (vt ka punktid 156 ja sellele järgnevad punktid). Lisaks sellele kompenseeritakse kõrgema müügihinna kaudu vähemalt osaliselt eelis, mida BankCo varade suhtes kohaldatava toetusmeetme tulemusena saab. Sellistel erandlikel asjaoludel saab nõustuda, et panga müügist tulenevat tulu võib pidada riigile antavaks hüvitiseks sellises ulatuses, kuivõrd see vähendab päästmisega seotud kogukulusid.

(117) AssetCo bilanssi jäänud langenud väärtusega varasid haldab ainult AssetCo, kes on eraldiseisev ja organisatsiooniliselt BankCo-st sõltumatu üksus.

(118) Seetõttu jõutakse järeldusele, et arvestades ettenähtud põhjalikku ümberkorraldamiskava on BankCo heaks võetavad varade suhtes kohaldatavad toetusmeetmed langenud väärtusega varade teatisega kooskõlas.

(119) Nii BankCo kui ka AssetCo puhul on rekapitaliseerimine ette nähtud. Rekapitaliseerimisteatise kohaselt tuleks rekapitaliseerimise eest maksta nõuetekohast hüvitist.

(120) BankCo-sse tehakse 1,4 miljardi Inglise naela suurune kapitalisüst lihtaktsiate vormis. Seoses lihtaktsiate eest makstava hüvitisega on Ühendkuningriik panga jagamise ajahetkel juba 100 % aktsiate omanik. Täiendav kapitalisüst lihtaktsiate vormis ei muuda Ühendkuningriigi osalust BankCo-s. Nagu on juba punktis 114 tähelepanu juhitud seoses varade suhtes võetavate toetusmeetmetega, on Ühendkuningriik NRi juba riigistanud ja on seega 100 % aktsiate omanik. Lisaks sellele saadakse vähemalt osaliselt tagasi kapitalisüstiks ettenähtud vahendid aktsiate eest makstava tasu ja BankCo müügi näol.

(121) AssetCo puhul on 1,6 miljardi Inglise naela suurust kapitalisüsti vaja ainult stressiolukorras. Ettevõtja ei maksa kapitalisüsti tegemise korral selle eest hüvitist. Et AssetCo […], müüb ta varasid turul. Ettevõtja kasutab sellisest müügist saadavat tulu, et tagasi maksta riigile, kes on BoE/HTM likviidsusvahendi kaudu üks ettevõtja suurimaid võlausaldajaid. Kõnealune tulu ei too kasu AssetCo majandustegevusele. Seetõttu sisaldub riigi hüvitis juba […].

(122) Selle tulemusena jõutakse järeldusele, et rekapitaliseerimised on kooskõlas rekapitaliseerimisteatisega.

(123) Ümberkorraldamisteatises on sätestatud riigiabi eeskirjad, mida kohaldatakse finantsasutuste ümberkorraldamise suhtes praeguses kriisis. Ümberkorraldamisteatise kohaselt peab selleks, et finantsasutuse ümberkorraldamine oleks praeguse finantskriisi olukorras ühisturuga kokkusobiv vastavalt asutamislepingu artikli 87 lõike 3 punktile b: i) kaasa tooma panga elujõulisuse taastamise; ii) hõlmama abisaajapoolset piisavat omapanust (kulude jagamine); iii) sisaldama nõuetekohaseid meetmeid konkurentsimoonutuse piiramiseks.

i) Pikaajalise elujõulisuse taastamine

(124) Ümberkorraldamisteatise punktides 9–11 on sätestatud, et liikmesriigid peavad esitama kõikehõlmava ja üksikasjaliku ümberkorraldamiskava, mis sisaldab kogu teavet ärimudeli kohta. Kavas tuleks selgitada finantsasutuse raskuste põhjusi ja pakkuda välja alternatiivseid lahendusi ümberkorraldamiskava kõrval.

(125) Ühendkuningriigi esitatud teave vastab ümberkorraldamisteatise tingimustele, sest esitati teavet NRi raskuste kohta, nende põhjuste kohta ja BankCo ärimudeli kohta.

(126) Laiendamisotsuses märkis komisjon, et BankCo-st tundub tulevat pärast jagamist elujõuline pank. Kuid et komisjonile ei laenunud ärikava, mis oleks tõendanud BankCo elujõulisust, ei saanud komisjon selles küsimuses otsust vastu võtta. Ühendkuningriik esitas üksikasjaliku ärikava 10. juunil 2009.

(127) Ärikava kohaselt saab BankCo-st pärast jagamist elujõuline pank nii tavalise kui ka stressiolukorra korral. BankCo algbilanss [21–24] miljardit Inglise naela on võrreldes NRi bilansiga (104,3 miljardit Inglise naela 2008. aasta lõpus) märkimisväärselt väiksem, suurenedes 2013. aastaks [31–34] miljardi Inglise naelani. Bilanss sisaldab kvaliteetseid varasid ([9–12] miljardi Inglise naela väärtuses sularaha ja [7–11] miljardi Inglise naela väärtuses koormiseta hüpoteeke). BankCo-le üleantud hüpoteekide keskmine laenusumma ja kinnisvara väärtus on [62–67] %. BankCo kohustused moodustuvad põhiliselt NRi eraklientide hoiustest (19,3 miljardi Inglise naela) ja väga piiratud määral äriklientide hoiustest ([1–3] miljardit Inglise naela).

(128) BankCo äristrateegia saab olema konservatiivsem kui NRi strateegia – pank keskendub ainult Ühendkuningriigi eraklientide turule. BankCo hakkab tegutsema hüpoteegi- ja hoiupangana. Kooskõlas äristrateegiaga on pank vähem riskialdis ja tema eesmärk on saavutada vaid üks A/P1 kategooria reiting.

(129) BankCo ei kavatse laiendada oma tegevust Ühendkuningriigi hüpoteegi- ja hoiuseturul. Ümberkorraldamise tulemusena on BankCo kaks kolmandiku väiksem kui NR algselt. Võrreldes 32,2 miljardi Inglise naelaga 2007. aastal piirdub panga uute laenude andmine 2010. aastal 9 miljardi Inglise naelaga, mis moodustab ligikaudu 1,5 % turust. BankCo turuosa kogulaenude puhul saab olema ligikaudu [3–6] % võrreldes 9,7 %ga enne riigi sekkumist.

(130) Eluaseme hüpoteeklaenude rahastamiseks kasutatavad vahendid põhinevad peaasjalikult eraklientide hoiustel – algselt on 2009. aastal ligikaudu [92–95] % kogurahastamisest hoiused, see protsent langeb 2013. aastaks miinimumini, milleks on [68–71] % (võrreldes vähem kui 30 % enne kriisi). BankCo hulgitasandi rahastamine moodustab ligikaudu [22–35] % panga hüpoteegivaradest.

(131) Lisaks sellele seab BankCo eesmärgiks, et kaalutud keskmine laenusumma ja kinnisvara väärtuse suhe uute laenude puhul saab olema [68–71] % ja ühtegi laenu ei anta laenusumma ja kinnisvara väärtuse suhtega üle [94–97] %. Pank keskendub eluasemelaenudele omaniku poolt kasutatava kinnisvara ostmiseks (ligikaudu […] % kogulaenudest) ja tegeleb teataval määral ka osta-rentimiseks-hüpoteeklaenudega (ligikaudu […] %). Pank ei anna enam laene Together (tagatiseta laenud ja hüpoteeklaenud, mille laenusumma ja kinnisvara väärtuse suhe oli […] 125 %) ega laene äriklientidele. Kui jätta välja tegevust reguleerivad kohustused, piirab BankCo laenutegevust panga sõltuvus laenude rahastamisel eraklientide hoiustest. BankCo kavatseb 2010. aastal anda laene väärtuses [6–9] miljardit Inglise naela ning 2011., 2012. ja 2013. aastal iga aasta [6–8] miljardit Inglise naela.

(132) Ühendkuningriigi esitatud ärikava kohaselt hakkab BankCo eeldatavasti kasumit teenima […] ning panga koguintressitulu suureneb baasstsenaariumi kohaselt […] miljonilt Inglise naelalt 2009. aastal […] miljoni Inglise naelani 2013. aastaks, ettevõtja kasum (kahjum) pärast maksustamist on ligikaudu […] miljonit Inglise naela 2009. aastal ja suureneb 2013. aastaks […] miljoni Inglise naelani ning panga omakapitali tasuvus pärast maksustamist on 2009. aastal […] %, suurenedes 2013. aastaks ligikaudu [9–12] %. Stressiolukorras suureneks intressitulu […] miljonilt Inglise naelalt 2009. aastal [0,1–0,6] miljoni Inglise naelani 2013. aastaks, panga kasum (kahjum) pärast maksustamist oleks 2009. aastal […] miljonit Inglise naela, suurenedes 2013. aastaks […] miljoni Inglise naelani, ning panga omakapitali tasuvus suureneks […] % 2009. aastal ligikaudu […] % 2013. aastaks. Lisaks sellele ei ole kõnealused arvnäitajad Ühendkuningriigi kohaselt suuremad, kui BankCo peamiste konkurentide ehituslaenuettevõtjate keskmised näitajad.

(133) Seoses seadusega ettenähtud kapitalipositsiooniga oleks BankCo nõuetekohaselt kapitaliseeritud pärast jagamist toimunud 1,4 miljardi Inglise naela suuruse kapitaliseerimise kaudu. See tõsiasi koos märkimisväärses summas sularahaga, mis pangale üle anti, toob kaasa selle, et jagamise ajal on panga esimese taseme omavahendite suhe üle [48–53] %, kuid see väheneb 2013. aastaks ligikaudu [16–21] %, sest BankCo suurendab oma laenutegevust, kasutades selleks saadud suurt hulka sularaha ja otsides uusi rahastamisallikaid. BankCo on ka nõuetekohaselt kapitaliseeritud […]. Ärikava kohaselt saab BankCo […] miljardist Inglise naelast […] stressirohke olukorra korral, püsides jätkuvalt elujõuline.

(134) Likviidsuse küsimuses on BankCo-l kavas säilitada ajavahemikul 2009–2013 [19–22] % kõrgem likviidsussuhe (sularaha ja varade suhe), mis Ühendkuningriigi sõnul on kooskõlas suhtega, mille piires ehituslaenuettevõtjad tegutsevad, ja suurem kui mitmekesisema majandustegevusega Ühendkuningriikide pankade keskmine suhe (likviidsussuhe 5–10 %). BankCo põhilised likviidsed vahendid katavad [17–20] % eraklientide hoiustest ja ligikaudu [3–6] kuu saabunud tähtaegadega äriklientide laene.

(135) Kava sisaldab ka teavet selle kohta, kuidas BankCo kavatseb lõpetada ajutise riigi omandisse kuulumine. See annab riigile võimaluse saada tagasi osaliselt või täielikult rahasummad, mis süstiti ettevõtjatesse NR, BankCo ja AssetCo.

(136) Eespool öeldu on hajutanud seega komisjoni allesjäänud kahtlused seoses BankCo elujõulisusega. Selline järeldus on kooskõlas komisjoni algse hinnanguga ja kolmandate isikute märkustega, mis laekusid komisjonile seoses laiendamisotsusega.

ii) Omapanus/kulude jagamine

(137) Ümberkorraldamisteatises on sätestatud, et konkurentsimoonutuste ja moraalse ohu piiramiseks peaks abisaaja tegema asjakohase omapanuse. Selleks tuleks a) piirata nii ümberkorraldamisega seotud kulusid kui ka abisummat ning b) vaja on märkimisväärset omapanust.

(138) Ümberkorraldamise etapis abisaava panga omapanuse suhtes kohaldatavad põhimõtted on sätestatud ümberkorraldamisteatise 3. jaos. Selle kohaselt i) tuleks ümberkorraldamisabi piirata selliste kulude katmisega, mis on vajalikud elujõulisuse taastamiseks; ii) peaksid pangad kasutama ümberkorraldamise rahastamiseks kõigepealt oma vahendeid, näiteks varade müügist tulenev tulu; ja iii) peaksid ümberkorraldamiskulusid kandma ka panka investeerinud osalejad kahjumi katmise kaudu olemasolevast kapitalist ja riigi sekkumise eest sobiva suurusega tasu maksmise kaudu. Kulude jagamisel on kaks eesmärki: piirata konkurentsimoonutust ja moraalset ohtu (44).

(139) Komisjoni kahtlused seoses sellega, kas abi piirdub minimaalselt vajalikuga NRi (BankCo) pikaajalise elujõulisuse taastamiseks, on hajutatud (vt ka punkt 141). Lõplikus ümberkorraldamiskavas ei ole tõesti ette nähtud uusi laene ulatuses, mis ületaks kriisieelset taset, ega uue äritegevuse omandamist.

(140) AssetCo-st BankCo-le jagamisel üleantud raha kasutakse peamiselt 2010. aasta laenudega seotud eesmärgi ([6–9] miljardit Inglise naela) saavutamiseks. Ühendkuningriik on arvamusel, et sellise laenutaseme saavutamine on vajalik Ühendkuningriigi hüpoteegituru stabiliseerimiseks, mida on kahjustanud pakkumise piiratus (mis tulenes eelkõige sellest, et aktiivse hüpoteekide lunastamise kava tõttu olid NRi puhaslaenud negatiivsed) ja mis omakorda võimendas Ühendkuningriigi kinnisvarahindade langust. BankCo 2011. aasta laenudega seotud eesmärk väheneb samuti [6–8] miljardile Inglise naelale. Seda arvestades on ümberkorraldamiskulusid piiratud minimaalse vajalikuga.

(141) Ümberkorraldamiskava koostamisel otsustas Ühendkuningriik kasutada vähem abi, kui nähti ette algses ümberkorraldamiskavas. Nagu on mainitud punktis 23, oleks alternatiiv NRi jagamisele olnud NR tegevuse jätkumine, milleks oleks vaja olnud vähemalt 6 miljardi Inglise naela suurust kapitalisüsti (võrreldes maksimaalselt 3 miljardi Inglise naela suuruse kapitalisüstiga stressiolukorras lõpliku ümberkorraldamiskava kohaselt). Jagamise kaudu on vaja väiksemas summas kapitali nii BankCo kui ka AssetCo tarbeks ühiselt, sest AssetCo hakkab tegutsema vaid hüpoteeklaenuandjana ja selle tulemusel kohaldatakse tema suhtes võrreldes tavapangaga leebemaid õiguslikke omakapitali käsitlevaid nõudeid. Seetõttu piiratakse jagamisega abi minimaalse vajalikuga, et tagada NRi elujõulisus.

(142) Lisaks sellele on jagamise tulemusel BankCo hüpoteekide laenusumma ja kinnisvara väärtuse suhe kõrgem kui enamikul ehituslaenuettevõtjatel, keda saab pidada panga olulisemateks konkurentideks, ning BankCo omakapitali tasuvus saab kuni 2013. aastani olema jätkuvalt märkimisväärselt madalam kui Ühendkuningriigi pankadel ja ehituslaenuettevõtjatel.

(143) Lisaks sellele on praeguste turutingimuste korral selge, et stresstesti tulemusi tuleb panga elujõulisuse väljaselgitamiseks arvesse võtta (45). Selles kontekstis on Ühendkuningriigi ametiasutused kinnitanud, et 1,4 miljardit Inglise naela on BankCo puhul finantsinspektsiooni arvamuse kohaselt seadusega ettenähtud omakapitali miinimumnõue. Lisaks sellele, BankCo […]. Ühendkuningriik on tõendanud, et kui BankCo-le antaks üle rohkem langenud väärtusega varasid, peaks riik selle tasakaalustamiseks tegema täiendava kapitalisüsti, et mitte ohustada panga pikaajalist elujõulisust, säilitades samal ajal piiratud hulgal laenude andmise reaalmajanduse jaoks.

(144) Pank kannab nii suures ulatuses kui võimalik ümberkorraldamiskulusid hüpoteekide lunastamise ja varade müümise kaudu. NR piiras vajaliku abi summat, kutsudes ajavahemikul 2008. aasta aprillist kuni 2009. aasta alguseni aktiivselt olemasolevaid kliente üles lunastama oma laene ja refinantseerima neid konkurentide juures. Seeläbi on NR kaotanud usaldusväärsed kliendid, st kliendid, kes on suutnud saada laenu muust pangast. Aktiivsest hüpoteekide lunastamise kavast tulenevat tulu on kasutatud abi tagasimaksmiseks riigile. Selle tulemusel vähenes BoE/HMT likviidsusvahend 27 miljardilt Inglise naelalt (2007. aasta lõpus) 14,5 miljardi Inglise naelani (30. juuni 2009).

(145) NR müüs oma HERM-portfelli ligikaudu 2,2 miljardi Inglise naela eest. Sellega saadi tulu, mida kasutati osaliselt BoE/HMT likviidsusvahendi tagasimaksmiseks. Vahendite sissevool on kindel, sest müük on juba toimunud.

(146) NR on vähendanud ka vajaliku abi summat, andes 2008. ja 2009. aastal väga väikeses ulatuses uusi hüpoteeklaene (vastavalt 3 miljardit Inglise naela ja 1,3 miljardit Inglise naela kuni 30. juunini 2009 võrreldes 32,3 miljardi Inglise naelaga 2007. aastal).

(147) Eespool öeldut arvestades jõutakse järeldusele, et komisjoni kahtlused seoses sellega, kas abi piirdub minimaalse vajalikuga, on hajutatud ja et NRi omapanus on piisav.

(148) Kulude jagamise osas nõutakse ümberkorraldamisteatises, et ümberkorraldamiskulusid ei kanna mitte ainult riik, vaid ka panga endised investorid ja aktsionärid.

(149) NRi juhtumis riigistati pank ja endised aktsionärid saavad hüvitist, mis arvutatakse panga väärtuse alusel ilma riigi abita (46). Selle tulemusel saab hüvitis olema tõenäoliselt nullilähedane. See tähendab, et endised aktsionärid on väljajäetud ja seega võib öelda, et nad on nõuetekohaselt kandnud NRi ebaõnnestunud tegevusega seotud kahju.

(150) Lisaks sellele jäävad NRi allutatud laenude omanikud AssetCo-sse. See tähendab, et neile makstakse hüvitist tuludest, mida saadakse AssetCo varadest. Allutatud laenude omanikena […]. Riik aga on laenude kaudu, mida ta AssetCo-le on andnud (BoeE/HMT likviidsusvahend ja käibekapitalilaen), suurim võlausaldaja. Seetõttu […]. Lisaks sellele on NR hiljuti otsustanud edasi lükata põhiosa ja intresside maksmist teise tasandi ja esimese tasandi väärtpaberitelt, juhul kui tal selline võimalus oleks. Lisaks sellele on Ühendkuningriik lubanud, et pärast jagamist lükkab AssetCo jätkuvalt selliste maksete tegemist edasi. […].

(151) Selle tulemusel on moraalne oht nõuetekohaselt maandatud panga endiste aktsionäride omapanuse kaudu.

(152) Seetõttu jõutakse järeldusele, et NR ja selle aktsionärid on panustanud ümberkorraldamisse maksimaalsel määral.

iii) Konkurentsimoonutuste piiramise meetmed

(153) Komisjon väljendas laiendamisotsuses kahtlust, kas Ühendkuningriigi kavandatud meetmed konkurentsimoonutuste piiramiseks on piisavad, et tasakaalustada konkurentsimoonutust, mida NRi majandustegevuse jätkamine BankCo kaudu turule tekitab. Kolmandad isikud jagasid kõnealust kahtlust ja juhtisid tähelepanu BankCo kindlale positsioonile Ühendkuningriigi hüpoteegi- ja hoiuseturul ning pakkusid välja meetmeid, mis võiksid piirata BankCo tekitatavat konkurentsimoonutust.

(154) Seoses konkurentsimoonutuste piiramise meetmetega on ümberkorraldamisteatises sätestatud, et komisjon peab oma hinnangus arvesse võtma abisummat, kulude jagamise taset ja finantsasutuse positsiooni turul pärast ümberkorraldamist. Kõnealuse analüüsi alusel tuleb kehtestada asjaomased asendusmeetmed.

(155) NRi tekitatav konkurentimoonutus on märkimisväärne. NRi õigusjärglane BankCo on hästi rahastatud ja NRi minevikus tehtud riskantsetest laenudest seotud koormast vabastatud ettevõtja. Selleks et tagada NRi tegevus alates 2007. aasta septembrist ja et hõlbustada jagamist, on olnud vaja ja on jätkuvalt vaja anda märkimisväärses ulatuses abi. Kuid NRist saab märkimisväärselt väiksem pank ja Ühendkuningriik on võtnud asjaomaseid meetmeid, et piirata konkurentsimoonutamist.

(156) NR ei jätka sama majandusüksusena kui enne riigi sekkumist. Pank on riigistatud ja ta on põhjalikult ümber korraldatud. Selle tulemusena hakkab NRist oluliselt väiksem pank BankCo konkureerima Ühendkuningriigi eraklientide turul. Pärast jagamist on BankCo bilanss ligikaudu [17–22] % NRi 2007. aasta bilansist. Kuid et jagamise ajal on pangal palju sularaha ja panga tegevust rahastatakse peaaegu kogu ulatuses eraklientide hoiustest, mis võimaldavad ettevõtjal esimeste aastate jooksul kiiresti kasvada, on õiglasem kasutada tegevuse vähendamise ulatuse hindamiseks stabiliseerunud olukorda ümberkorralduse lõppjärgus. Siis saab panga bilanss olema vähem kui [30–35] % NRi 2007. aasta algsest bilansist. Seoses panga suurusega turgudel pärast ümberkorraldust saab panga turuosa eluaseme hüpoteeklaenude turul (uute kogulaenude põhjal) olema ligikaudu [3–6] % ([6–9] miljardit Inglise naela) kuni 2013. aastani võrreldes 8 % 2007. aastal (32,2 miljardit Inglise naela). Ühendkuningriigi eraklientide hoiuste turul ei ületa BankCo turuosa 1,5 % kuni alles pärast 2013. aastat (23 miljardit Inglise naela) võrreldes 1,9 % enne panga likviidsuskriisi 2007. aasta septembris. See näitab, et BankCo saab olema suhteliselt väike pank ja mitte turuliider. BankCo osaluse täiendav vähendamine Ühendkuningriigi hüpoteegi- ja hoiuseturul ohustaks panga elujõulisust.

(157) 2008. ja 2009. aastal on NR vabatahtlikult viinud oma laenutegevuse väga madalale tasemele (3 miljardit Inglise naela 2008. aastal ja 1,3 miljardit Inglise naela 2009. aasta esimesel poolel võrreldes 32,2 miljardi Inglise naelaga 2007. aastal, vt tabel 1), julgustades oma kliente aktiivse hüpoteekide lunastamise kava kaudu kandma üle oma laenud konkurentidele, sest konkurentsiraamistikus oli sätestatud laenutegevuse piiramine. See tähendas, et puhaslaenud vähenesid 2008. aastal 25,4 miljardi Inglise naela võrra. Kokkuvõttes vähendas NR oma kohalolekut hüpoteegiturul alates konkurentsiraamistiku väljakuulutamisest 2008. aasta esimese kvartali lõpus.

(158) Võrreldes muudetud ümberkorraldamiskavaga on Ühendkuningriik võtnud meetmeid, et vähendada BankCo bilanssi, vähendades selles sularaha osakaalu ja suurendades riskantsete varade hulka – kokku vähendati bilanssi ligikaudu 4 miljardi Inglise naela võrra. BankCo-l saab olema vähem sularaha ja rohkem madalama väärtusega hüpoteeke. Väiksema sularaha hulgaga piiratakse BankCo hüpoteeklaenude andmise suutlikkust. Ühendkuningriigi tehtud muudatused bilansis aitavad lahendada kolmandate isikute tõstatatud probleeme (vt jaotis 4.2).

(159) Lisaks sellele on Ühendkuningriik võtnud komisjoni ees mitmeid kohustusi eesmärgiga piirata BankCo kohalolekut turul. Kõnealuseid kohustusi on üksikasjalikumalt kirjeldatud jaotises 5.4. Piiratud on BankCo eraklientide hoiuste ja hüpoteeklaenude mahtu. Kõnealused piirangud kehtivad kuni vähemalt 2011. aasta lõpuni, olenemata sellest, kas BankCo ajutine riigi omandis olemine lõpeb, ja võimaluse korral kauemgi, kui ajutise riigi omanduse lõpp toimub alles pärast 2011. aastat. Piirangud takistavad BankCo-l turul agressiivselt laieneda.

(160) Selles kontekstis on oluline, et kõnealused piirangud kehtivad edasi ka juhul, kui ajutise riigi omanduse lõpp toimub enne 2011. aastat, sest BankCo saab jätkuvalt kasu talle ja AssetCo-le mõeldud riigiabist, mis anti NRi jagamise hõlbustamiseks. Antud abiga tagatakse, et BankCo-l oleks pärast jagamist hea stardipositsioon. Pank on vabastatud minevikus antud riskantsetest laenudest ja talle on üle antud märkimisväärses summas sularaha. BankCo saab jätkuvalt abist kasu ka pärast jagamist. Varajane ajutise riigi omandisse kuulumise lõpetamine ei hüvita täielikult BankCo tekitatavat konkurentsimoonutust, mis seega õigustab, et piirangud kehtivad edasi kuni vähemalt 2011. aasta lõpuni.

(161) Seoses kolmandate isikute kahtlustega, et BankCo on suuteline turult välja tõrjuma oma konkurendid, kasutades selleks agressiivset hinnakujundamise strateegiat, on Ühendkuningriik andnud lubaduse, et BankCo ei ole kolme kõrgeima reitinguga panga seas ettevõtja Moneyfacts peamiste hüpoteeklaenude tabeli kohaselt (välja arvatud hüpoteeklaenud, mille laenusumma ja kinnisvara väärtuse suhe on suurem kui 80 %, ja tooted, mis on mõeldud esimest korda kinnisvara ostvatele klientidele). Ettevõtja Moneyfacts tabelid sisaldavad andmeid eri segmentide viie parima hüpoteeklaenu kohta, mida antud ajal peetakse turu parimaks tooteks. Väiksemate pankade seisukohast on oluline kuuluda ettevõtja Moneyfacts tabelisse, sest see on tõhus viis klientideni jõudmiseks. Ühendkuningriigi lubadusega tagatakse, et kuigi BankCo on jätkuvalt nähta, ei saa pank pakkuda turul parimat hinda. Seega on konkurentide võimalik väljatõrjumine piiratud selle ajavahemiku jooksul, kui BankCo sõltub kõige rohkem riigiabist.

(162) Lisaks sellele on Ühendkuningriik andnud lubaduse müüa BankCo […]. BankCo müük võimaldab riigil saada tagasi (osa) vahenditest, mis suunati NRi. Lisaks sellele tagab õigeaegne ajutise riigi omanduse lõpetamine, et kolmandatel isikutel on võimalus osta BankCo. Selles küsimuses on NRi konkurendid eelkõige avaldanud muret, et ajutise riigi omanduse ajal on NRil lihtsam meelitada ligi eraklientide hoiuseid, sest kliendid teavad, et riik panka toetab. Ajutise riigi omanduse lõpetamine kõrvaldab kõnealuse konkurentsimoonutuse.

(163) Ühendkuningriik on lisaks sellele andnud ka lubaduse, et BankCo era- ja äriklientide hoiuste tagatised tühistatakse […]. Selle tulemusel ei ole BankCo enam eelisolukorras võrreldes oma konkurentidega seoses era- ja äriklientide hoiustega. Seetõttu lahendab kõnealune lubadus kolmandate isikute väljatoodud probleemi seoses tagatiste jätkumisega.

(164) BankCo tegevust piiravad ka uute varade omandamise keeld ja keeld reklaamida riigi tagatisi või ajutiselt riigi omandis olemist. Kõnealuste meetmete kohaldamist jätkatakse kuni ajutise riigi omanduse lõppemiseni.

(165) NRi tegevuse lõpetamist Taanis saab pidada meetmeks, millega piiratakse konkurentsimoonutust, sest NR ja seejärel BankCo ei konkureeri enam kõnealusel turul.

(166) AssetCo poolt põhjustatud võimalik konkurentsimoonutus seoses sellega, et ettevõtja jätkab piiratud määral majandustegevust, on piiratud. Seda kinnitab Ühendkuningriigi antud lubadus, millele viidatakse punkti 29 alapunktis ix. […], tema majandustegevuse ulatus väheneb ja seega ka võimalik konkurentsi moonutamine.

(167) Ümberkorraldamisteatise punktis 46 on sätestatud, et selleks, et veenduda, et ümberkorraldamiskava rakendatakse nõuetekohaselt, peab liikmesriik esitama üksikasjalikke aruandeid. Seetõttu peaks Ühendkuningriik esitama komisjonile kõnealuseid aruandeid iga poole aasta tagant alates käesoleva otsuse kuupäevast.

7. JÄRELDUS

(168) Meetmete i–iii jätkamist pärast NRi jagamist ja punktis 30 nimetatud meetmeid iv–xii peetakse ümberkorraldamisabiks, mis tuleb kuulutada kokkusobivaks lepingu artikli 87 lõike 3 punktiga b,

ON VASTU VÕTNUD KÄESOLEVA OTSUSE:

Artikkel 1

Järgmine abi, mida Ühendkuningriik on ettevõtjate Northern Rock, BankCo ja AssetCo suhtes kohaldanud, on ühisturuga kokkusobiv, tingimusel et kohaldatakse artiklis 2 sätestatud tingimusi:

i) Inglise panga ja hiljem Ühendkuningriigi riigikassale üleantud likviidsusvahendi (edaspidi „BoE/HMT likviidsusvahend”) kasutamise eest makstava madalama tasu tagasiulatuv kohaldamine ja ettevõtjale Northern Rock üleliigselt makstud tasude hüvitamine pärast ettevõtja Northern Rock jagamist BankCo-ks ja AssetCo-ks;

ii) Ühendkuningriigi riigikassa lubadus finantsinspektsioonile, et Northern Rock järgib oma tegevuses omakapitali käsitlevatest õiguslikest miinimumnõuetest rangemaid nõudeid;

iii) riigi tagatise jätkuv kohaldamine BankCo eraklientide hoiuste suhtes;

iv) riigi tagatise jätkuv kohaldamine BankCo äriklientide hoiuste suhtes;

v) BankCo rekapitaliseerimine 1,4 miljardi Inglise naela ulatuses;

vi) BankCo-le 1,5 miljardi Inglise naela väärtuses tingimusliku likviidsusvahendi andmine;

vii) riigi tagatise jätkuv kohaldamine AssetCo äriklientide hoiuste suhtes;

viii) BoE/HMT likviidsusvahendi suurendamine kuni 10 miljardi Inglise naela võrra kuni 23 miljardi Inglise naelani;

ix) AssetCo rekapitaliseerimine kuni 1,6 miljardi Inglise naela ulatuses ning

x) AssetCo-le antav 2,5 miljardi Inglise naela suurune käibekapitalilaen.

Artikkel 2

Artiklis 1 osutatud tingimused on järgmised:

i) BankCo ja AssetCo tegevuse täielik eraldatus tuleb saavutada niipea kui võimalik ja hiljemalt 2010. aasta lõpuks;

ii) BankCo uute laenude väärtus peab piirduma 2009. aastal 4 miljardi Inglise naelaga, 2010. aastal 9 miljardi Inglise naelaga ja 2011. aastal 8 miljardi Inglise naelaga; juhul kui BankCo on pärast 2011. aastat jätkuvalt ajutiselt riigi omandis, peab 8 miljardi Inglise naela suurune laenude piirang kehtima kuni 31. detsembrini 2013 või kuni ajutise riigi omanduse lõppemiseni, olenevalt sellest, kumb toimub varem;

iii) BankCo eraklientide hoiuste bilanss Ühendkuningriigis, Iirimaal ja Guernseys peab piirduma 20 miljardi Inglise naelaga kuni 31. detsembrini 2011; juhul kui BankCo on 2012. ja 2013. aastal jätkuvalt ajutiselt riigi omandis, peab eraklientide hoiuste bilansi piirang olema 23 miljardit Inglise naela 2012. aastal ja 26 miljardit Inglise naela 2013. aastal või kuni ajutise riigi omanduse lõppemiseni;

iv) BankCo jäetakse välja ettevõtja Moneyfacts kolme parima hüpoteeklaenu kategooriast 2-, 3- ja 5-aastaste kindlaksmääratud või muutuva intressiga hüpoteeklaenude puhul (välja arvatud hüpoteeklaenud, mille laenusumma ja kinnisvara väärtuse suhe on suurem kui 80 %, ja tooted, mis on mõeldud esimest korda kinnisvara ostvatele klientidele) kuni 31. detsembrini 2011 või kuni ajutise riigi omanduse lõppemiseni, olenevalt sellest, kumb toimub varem;

v) Ühendkuningriigi valitsus peab loobuma BankCo enamusosalusest […]; selles kontekstis loetakse ajutine riigi omandus lõpetatuks, kui Ühendkuningriik on müünud vähemalt 50 % + 1 BankCo aktsiatest mitte riigi omanduses või selle poolt kontrollitavale üksusele (või üksustele) ning Ühendkuningriik on kaotanud kontrolli BankCo üle määruse (EÜ) nr 139/2004 tähenduses;

vi) BankCo […] peab esitama avaliku teate, et Ühendkuningriigi eraklientide hoiuste tagatis tühistatakse […] ja et Ühendkuningriik tühistab BankCo äriklientide hoiuste tagatise 31. detsembriks 2010;

vii) olemasolevad allutatud laenud jäävad AssetCo-le ja AssetCo ei maksa allutatud võlakirjadelt põhiosa- ega intressimakseid, kui lepingutingimused seda võimaldaksid, […];

viii) BankCo ega AssetCo ei omanda aktsiaid muudes äriühingutes ega reklaami valitsuse antud tagatist ega riigi omandis olemist;

ix) AssetCo ei alusta uut majandustegevust, välja arvatud selline tegevus, mis on vajalik BankCo tegevuse toetamiseks kuni […] on saavutatud ettevõtjate tegevuse täielik eraldatus.

Artikkel 3

Ühendkuningriik teavitab komisjoni kahe kuu jooksul alates käesoleva otsuse teatavakstegemisest meetmetest, mida ta on võtnud käesoleva otsuse täitmiseks. Lisaks sellele esitab Ühendkuningriik alates käesoleva otsuse vastuvõtmisest iga poole aasta tagant üksikasjaliku aruande meetmetest, mida ta on võtnud käesoleva otsuse täitmiseks.

Artikkel 4

Käesolev otsus on adresseeritud Suurbritannia ja Põhja-Iiri Ühendkuningriigile.

Brüssel, 28. oktoober 2009 Komisjoni nimel komisjoni liige Neelie KROES

(1) ELT C 135, 3.6.2008, lk 21.

(2) ELT C 149, 1.7.2009, lk 16.

(3) ELT C 43, 16.2.2008, lk 1.

(4) ELT C 244, 1.10.2004, lk 2.

(5) Vt joonealune märkus 1.

(6) Vt joonealune märkus nr 2.

(7) Kogulaenud on kõik laenud; puhaslaenud on kõik laenud, millest on maha arvatud lunastamised ja tagasimaksed.

(8) Kogu kirjeldavat teavet, mis on sisaldub algatamisotsuses, kuid mida käesolevas otsuses korratud ei ole, on võetud arvesse käesolevas otsuses esitatud hindamises.

(9) Business secret. Where possible, figures have been replaced by ranges in [].

(10) Konsolideeritud.

(11) Auditeerimata.

(12) NR rakendas konkurentsiraamistikku pärast seda, kui Ühendkuningriigi ametiasutused olid panga riigistanud. Raamistiku eesmärk on tagada, et NR ei saaks kasutada valitsuse tuge, et konkureerida turul ebaausalt. See sisaldab kohustusi NRile, millega piiratakse panga kohalolekut Ühendkuningriigi hüpoteegi- ja hoiuste turul. Vt ka konkurentsiraamistiku kirjeldus algatamisotsuse punktis 81 (joonealune märkus 1).

(13) Edaspidi sularaha, sealhulgas riigikassa investeeringud.

(14) Need on NRis peetavad väärtpaberistamisettevõtja Granite pangakontod.

(15) Tagatud võlakirjade portfell, mis koosneb mitmes jaos emiteeritud võlakirjadest.

(16) NRi vanad hüpoteeklaenud.

(17) ELT L 24, 29.1.2004, lk 1.

(18) Selguse huvides viitab komisjon meetmete hindamisel põhjendustes 30 ja 31 esitatud meetmete kirjelduste nummerdamisele.

(19) Vt algatamisotsuse punkt 94.

(20) Vt algatamisotsuse punkt 19 ja laiendamisotsuse punkt 28.

(21) Vt laiendamisotsuse punktid 32 ja 39.

(22) Vt laiendamisotsuse punktid 26 ja 49.

(23) Vt laiendamisotsuse punktid 33 ja 46.

(24) Vt laiendamisotsuse punkti 22 alapunkt ii).

(25) Vt laiendamisotsuse punkt 26.

(26) Vt joonealune märkus 23.

(27) Vt komisjoni otsus juhtumis NN 70/07, Northern Rock (ELT C 43, 16.2.2008, lk 1); komisjoni otsus juhtumis C14/08 (ex NN 1/08), ümberkorraldamisabi ettevõtjale Northern Rock (ELT C 135, 3.6.2008, lk 21) (algatamisotsus) ja komisjoni otsus juhtumis C14/08, ümberkorraldamisabi ettevõtjale Northern Rock (ELT C 149, 1.7.2009, lk 16).

(28) Komisjon kiitis tasu heaks oma otsuses juhtumis N 507/2008 Meetmed Ühendkuningriigi pankade finantsiliseks toetamiseks (ELT C 290, 13.11.2008, lk 4).

(29) Esitatud summa näitab eraklientide hoiuste kogusummat ja selles ei ole arvesse võetud finantsstabiilsuse hüvituskava.

(30) ELT C 72, 26.3.2009, lk 1.

(31) Ärikava ajakohastati 18. septembril 2009, et võtta arvesse probleeme, millele komisjon ja kolmandad isikud tähelepanu juhtisid seoses abi põhjustatud konkurentsimoonutusega.

(32) Näiteks laenutagatisskeem, vt joonealune märkus 15.

(33) HMTi lubadust finantsinspektsioonile, et NR järgib oma tegevuses omakapitali käsitlevatest miinimumnõuetest rangemaid nõudeid, võib pidada võrdväärseks kohustusega kapitaliseerida tulevikus pank, mis toimuks jagamisjärgselt BankCo-sse tehtava kapitalisüsti vormis.

(34) Vt joonealune märkus nr 14.

(35) Komisjoni otsus juhtumis NN 70/07, Norther Rock (ELT C 43, 16.2.2008, lk 1).

(36) Vt algatamisotsuse punktid 100 ja 101.

(37) Vt põhimõte ühendatud kohtuasjades T-132/96 ja T-143/96 Freistaat Sachsen ja Volkswagen AG vs. komisjon (1999) EKL II-3663, punkt 167. Sellist lähenemist on kohaldatud komisjoni otsuses 98/490/EÜ kohtuasjas C 96/96: Crédit Lyonnais (EÜT L 221, 8.8.1998, lk 28), punkt 10.1, komisjoni otsuses 2005/345/EÜ kohtuasjas C 28/02: Bankgesellschaft Berlin (ELT L 116, 4.5.2005, lk 1), punktid 153 ja järgnevad punktid ning komisjoni otsuses 2008/263/EÜ kohtuasjas C 50/06: BAWAG (ELT L 83, 26.3.2008, lk 7), punkt 166. Vt ka komisjoni otsus juhtumis NN 70/07 Northern Rock (ELT C 43, 16.2.2008, lk 1) ja komisjoni otsus juhtumis C 25/08 Päästmisabi ettevõtjale WestLB (ELT C 189, 26.7.2008, lk 3).

(38) Pangandusteatis (ELT C 270, 25.10.2008, lk 8).

(39) Rekapitaliseerimisteatis (ELT C 10, 15.1.2009, lk 2).

(40) Ümberkorraldamisteatis (ELT C 195, 19.8.2009, lk 9).

(41) Vt muu hulgas komisjoni otsused juhtumis N 507/08 Finantstoetusmeetmed pangandussektorile Ühendkuningriigis (ELT C 290, 13.11.2008, lk 1), komisjoni otsus juhtumis N 650/08 Teatis Ühendkuningriigi pangandussektori suhtes võetavate finantstoetusmeetmete muutmise kohta (ELT C 54, 7.3.2009, lk 3) ja komisjoni otsus juhtumis N 193/09 Laenutagatisskeemi laiendamine (ELT C 145, 25.6.2009, lk 3).

(42) Teatises on sätestatud kriteeriumid varade suhtes kohaldatavate toetusmeetmete hindamiseks nii päästmise kui ka ümberkorraldamise puhuks. Päästmise korral, kui on vaja ajutist meedet, mille summa on piiratud, selleks, et pank saaks kriisiga hakkama, eeldatakse, et pank suudab taastada oma elujõulisuse, kui olukord turul on stabiliseerunud ja see ei too endaga kaasa vajadust struktuurimuutuste või ümberkorraldamise järele. Seevastu, olukordades, kus pank vajab märkimisväärses summas abi või kui ta ei suuda tagada nõuetekohast kulude jagamist, on vaja panga tegevus põhjalikult ümber korraldada. Viimati nimetatud juhu puhul on teatise 6. jaos sätestatud konkreetsemad nõuded seoses kulude jagamise tingimusega.

(43) Ümberkorraldamiskava hindamise kohta ümberkorraldamisteatise kohaselt vt punkt 123 ja sellele järgnevad punktid.

(44) Vt ümberkorraldamisteatise punkt 22.

(45) Vt ümberkorraldamisteatise punkt 13.

(46) Vt algatamisotsuse punkt 90.